text:
Uhulumeni umosha imali - Umbono
2012-11-23 16:25
Cape Town - Uhulumeni uzosebenzisa isamba esingaphezu kuka-R60 million ngedolobha iTheku, kulungiselelwa imidlalo ye-Africa Cup of Nations, ezobanjwa ngoJanuwari ngonyaka ozayo.
Uhulumeni uthi inhloso wukuheha abathandi bebhola, uthi uzimisele ngokuthi izinkundla zihlale zigcwele noma kungadlali iNingizimu Afrika.
Angu-40 000 kuphela amathikithi asedayisiwe, kwangu-500 000 akhona.
Abafundi babeka izimvo zabo ngalolu daba.
UMali Thanduyise Dlamini Nene uthe: Umuntu ohlala emkhukhwini nasemigwaqeni eThekwini izomsiza ngani le midlalo ye-Afcon?
Ibhola lizodlula abantu baqhubeke basale behlupheka.
UNtombenhle Mabuza uthe: NgIcabanga ukuthi abantu abaningi bangathanda ukuyobuka imidlalo kodwa inkinga imali engekho.
Kunezinga eliphezulu lokwenyuka kukaphethiloli, ugesi, amanzi kanjalo nama-etolls, ayikho imali esalayo yokuthi abantu bangazijabulisa.
UMzomkhulu Myaka uthe: Sezihlele kahle izikhulu indlela ezizodla ngayo imali zase zithola iqhinga nge-Afcon, zolo lokhu bekune World Cup, iTheku bekungelinye lamadolobha abebambe iqhaza.
USilver Musa Gina uthe: Iyacasula indaba yokuthi kumoshwe izimali kanje ekubeni abantu behlupheka .
Thina abantu abasemphakathini angeke sithole lutho ngokuza kwemidlalo eThekwini.
USbonelo Dube uthe: Imidlalo izobukwa izikhulu kuphela.
UGood Nhleko Entumbane uthe: Inkinga ekhona wukuthi uma sifuna imisebenzi asiyitholi kuzokwenzeka ihlazo ezinkundleni uma sekudlalwa kube nabalandeli abancane.
Kwezinye izindawo intuthuko ayikafiki kodwa kusa phuma imali enkulu kwakhiwa izakhiwo eziqondena nezemidlalo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


c: text/html

text:
LUNGI LANGA
IMILE impilo yebhungu laseGeorgedale, eHammarsdale elingasakwazi ukuhamba emuva kokujova lisokwa emtholampilo wendawo.
USiphesihle Mthembu (21) usehamba ngezinduku futhi ukube kuya ngaye ngabe uthola ngisho isihlalo esinamasondo njengoba sekuphele inyanga engakwazi ukuhamba emuva kwemizamo yomtholampilo, iPeaceville eseHammarsdale yokumsoka ngaphandle kwempumelelo.
Uthe waya emtholampilo ngoMeyi kulo nyaka ezimisele ngokusoka wabuyela ekhaya ngenyanga elandelayo engasakwazi ukuzihambela ngezakhe izinyawo.
“Ngahamba ngayosoka ngoba ngizwa kukhulunywa ngakho yonke indawo kuthiwa abantu besilisa abasoke ukuze banciphise amathuba okusuleleka ngengculazi, ngangingazitsheli ukuthi ngingagcina ngingasakwazi ukuhamba,” kusho uMthembu.
Uthe wafika emtholampilo ngezikhathi zasemini bamjova ngasesinyeni ngomjovo wokudumbisa umzimba ukuze angezwa izinhlungu uma esesoka. Emuva kwalokho waquleka, wavuka esesibhedlela iSt Mary’s eMariannhill.
UMthembu uthe akakaze akwazi ukuhamba kusukela ngalelo langa.
Uthe wadluliselwa eRK Khan esibhedlela nabo bambheka bathi abaqondi ukuthi kwenzekeni kuye, bamdlulisela esibhedlela eNkosi Albert Luthuli. Uthe iNkosi Albert Luthuli yambuyisela eRK Khan kepha uze waphuma khona engachazelekile ngokuthi yini edale ukuthi angabe esakwazi ukuhamba nokuthi uzoze akwazi nini.
Uthe okumphatha kabi wukuthi waya emtholampilo ngoLwesine ezoqala emsebenzini omusha ngesonto elilandelayo. Manje usehleli nenkinga yokungahambi kanti kwakusoka lokho akubange kusenziwa ngenxa yalokhu.
Uthe kusukela lokhu kwenzekile akaze athole ncazelo emtholampilo nasezibhedlela asedluliselwe kuzo, kunalokho babukeka engathi bebezama ukumfihlela ngomsuka wokulimala kwakhe. Izolo uvakashele kulo mtholampilo alimala kuwo bathi bazomzamela isihlalo esinamasondo kepha abazange batshengise ukuthi kukhona abangamchazela kona ngokulimala kwakhe.
Umhlengikazi womunye wemitholampilo ezimele ezisoka abantu ocele ukungavezwa, uthe kungenzeka ukuthi uMthembu wajovwa ngomjovo omningi kunalowo owawudingeka noma akajovwanga ngendlela noma waliwa wumjovo. Uthe akujwayelekile ukuthi umuntu alimale ejovela ukusoka.
Kuthintwa aboMnyango wezeMpilo KwaZulu-Natal bacele ukuthi bathunyelelwe yonke imininingwane kaMthembu ukuze babheke ukuthi bangamsiza kanjani.
Services

robotstxt: allowed

filter: keep


text:
Izigidi kulungiswa izikole eW Cape
2013-02-25 10:05
Cape Town - Sekusetshenziswe imali engaphezu kuka-R5 million kulungiswa izikole ezacekelwa phansi nezagqekezwa eWestern Cape kusukela ngo-Ephreli wangonyaka odlule, kusho umbiko ngoMsombuluko.
ICape Argus ibike ukuthi lokhu kunyuke ngemali engaphezu kuka-R1m uma kuqhathaniswa nonyaka wezezimali ka-2011/2012.
Okhulumela uNgqongqoshe wezeMfundo esifundazweni uDonald Grant, uBronagh Casey, uthe uthango, amapayipi namakhebuli kagesi yikho okufunwa kakhulu yizigebengu.
Uthe ezigamekweni eziningi, uthango olusuke lulungisiwe luphinde lucekelwe phansi noma lwebiwe futhi.
UMnyango uthi usunqume ukuthi usebenzise uthango lukasimende, nolumba eqolo, kodwa kunzima ukulweba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Iqembu labaphathi
UBill usebe ngumholi kwezempilo emhlabeni jikelele isikhathi esingaphezu kweminyaka engamashumi amabili. Ulwazi lwakhe selumenze waba wumeluleki eNhlanganweni yeZempilo eMhlabeni, kwi-Bill & Melinda Gates Foundation, kanye nohulumeni abaningana base-Afrikha nase-Eshiya. Kusukela kowezi-2003-2007 waba yi-Chief Medical Officer kwi-Clinton Foundation, ebhekene nokuqhamuka namasu nokuphucula izimakethe zemikhiqizo yezempilo emhlabeni kanjalo nenqubomgomo yokwelapha izifo zengqondo kanye nezinhlelo. Uneziqu zaseNyuvesi yaseBrown kanjalo naseSikoleni sobudokotela saseYale.
U-Aaron uneminyaka engaphezu kwengama-20 yesipiliyoni sokuphucula umkhiqizo. Ngaphambilini, ubesebenzela iqembu lemikhiqizo yokwelapha lakwaHewlett Packard elibhekelele ukwakhiwa kwezinto zezinhlelo zokugada iziguli ezihlala zisezingeni lemboni. Wabe esechitha isikhathi esingaba yiminyaka eyishumi njengochwepheshe wokuphuculwa komkhiqizo, akha imikhiqizo yokukhwakha impilo yezobusayensi okufaka i-Dade-Behring, i-Insulet, kanye ne-Respironics, kanjalo nemikhiqizo yabathengi beSamsung, i-General Motors, kanye ne-OXO.
URob uzoletha kwaDaktari cishe iminyaka engama-25 yokuphucula umkhiqizo wezinto zokwelapha, ukwakha kanye nesipiliyoni sokugada ikhwalithi. Wake waba uSekela Mongameli wezokusebenza ekuHambiseni eZokwelapha, lapho ayengumqondisi wezobunjiniyela kanye nokwakhiwa kwento ezothutha izidakamizwa ehlelelwe ukubiza kancane ngamayunithi ayizigidi ngonyaka. Ngokwedlule, uRob wachitha iminyaka eyishumi enguThishanhloko e-Arthur D. Little, Inc., kanjalo nanjengoThishanhloko wezeSayensi e-Tyco International.


text:
NONTUTHUKO NGUBANE
UMAMA osemncane uthole ingane yokuqala ka-2013 esibhedlela i-Edendale, eMgungundlovu izolo emuva kobunzima.
UNksz Nonzuzo Mabaso (18) waseMgungundlovu uthe yize bekunzima ebeletha ingane yakhe yentombazane kusaphele imizuzwana enyakeni omusha (ngo-00.05) izolo, kodwa ujabule esebona isipho sakhe esivela kuMdali.
UNonzuzo utshele Isolezwe ukuthi ingane yakhe uyiqambe ngokuthi u-Anikwe ngoba eyibona iyisipho asinikwe uNkulunkulu ngonyaka omusha.
Uphinde wayala ontanga bakhe abazithola sebekhulelwe ukuba bangazikhiphi izisu ngoba ingane iyisipho.
“Bangazibulali izingane ngoba ziyisipho esivela kuMdali. Ukukhulelwa usemncane kuba nzima kodwa kumele usamukele isimo, ubhekane naso sinjengoba sinjalo. Bekunzima nakimi kodwa sengiyiphethe esandleni ingane yami, ngibonile ukuthi iyisipho sami esihle,” kusho uNonzuzo.
Lo mfundi waseBoston College akuyena kuphela othole ingane e-Edendale ngosuku lokuqala ku-2013 kodwa abanye omama abane nabo bajabulele ukugona ezabo.
UNksz Simangele Ndlela (24) uthole ingane yomfana ngo-7.40 ekuseni, uNksz Nokuthula Mkhize (29) wabeletha intombazane ngo-7.35 ekuseni.
UNksz Zandile Hadebe (31) uthole ingane yomfana ngo-8.25 ekuseni, uNksz Nokuthula Nxele (27) ubelethe ingane yomfana ngo-01.50.
Izolo labo mama bavakashelwe nguNdunankulu waKwaZulu-Natal uDkt Zweli Mkhize noNgqongqoshe wezeMpilo KwaZulu-Natal uDkt Sibongiseni Dhlomo ukuzobahalalisela babanikeza nezipho.
Banxuse omama ukuba banakekele izingane zabo futhi bahlale beziqaphile ukuthi ziphephile ngaso sonke isikhathi.
Okhulumela isibhedlela uNksz Samke Mncube ubongele omama ngezingane zabo ezizalwe ziyimiqemane.
“Isibhedlela siyajabula ngokusiza omama ukuba babelethe izingane eziphephile ngalesi sikhathi sokuqala konyaka.
“Sifisa ukuba sihlale sisebenzisana kahle nomama abazithwele ukuze kungabi nazinkinga uma sebebeletha,” kusho uMncube.
n EGauteng khona kuzalwe izingane ezingu-57 ezibhedlela eziyisikhombisa zakhona izolo.
UNgqongqoshe wezeMpilo eGauteng, uMnuz Hope Papo uhalalisele bonke omama ababusiswe ngabantwana ngosuku lokuqala onyakeni omusha.
Services


text:
Kuboshwe owesilisa eZN ngelokuthumba
2012-05-31 12:07
Durban - Kuboshwe owesilisa ngamacala okuthumba intombazane, 14, eyaduka emasontweni amabili edlule eDurban North, kusho amaphoyisa aKwaZulu-Natal ngoLwesine.
UCaptain Thulani Zwane uthe le ntombazane itholwe eMalvern ngoLwesithathu, ihleli nowesilisa, 35, nobe esebekwa icala lokuthumba.
Le ntombazane, uKaylene Lewis, wanyamalala ngoMeyi 20, kumanje uphunyiswe kudokotela ukuba ayohlolwa.
Lo wesilisa uzovela eNkantolo yeMantshi yaseThekwini kungekudala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Emizuzwini eyi-52 edlule
Kugqekezwe isitolo sakwaTelkom enxanxathela yezitolo iKolonade eseMontana, ePitoli kwathathwa impahla yenani elingaba ngu-R200 000.
2014-09-03 07:07
Abasolwa abayisithupha bazovela ngaphambi kweNkantolo yesiFunda eThekwini, mayelana necala lokubulawa kowesifazane owashumpulwa ikhanda.
2014-09-03 06:45
Iqembu i-Economic Freedom Fighters lamukele ukwesula esikhundleni kukaSihlalo we-IEC, uPansy Tlakula, lathi ukwenza kwakhe kungukucabangela ngendlela intando yeningi.
2014-09-02 18:32
USomlomo wePhalamende uBaleka Mbete usephinde wexwayisa amalungu e-Economic Freedom Fighters ukuthi ngeke asibekezelele isiphithiphithi kulesi sikhungo.
2014-09-02 17:29
Kube yinjabulo nentokozo e-Upington eNorthern Cape ngesikhathi uMengameli Jacob Zuma evula ngokusemthethweni isibhedlela esibizwa ngeDr Harry Surtie, kusho umbiko.
2014-09-02 16:04
Kushintshe uhlelo ngesikhathi izigebengu ebezizama ukugebenga abazalwane ngemuva kwenkonzo zibafuna imali nomakhalekhukhwini, zishaywa.
2014-09-02 14:32
INkantolo yeMantshi yaseBloemfontein isigwebe abafana abane iminyaka eyishumi ejele ngecala lokudlwengula omunye umfana.
2014-09-02 13:50
Ukusebenza kanzima kwamenza waphumelela uGladys Modise kanti ukuceba kwakhe kumsondezela abafana abancane baziwa ngoBen 10 abafuna impilo esheshayo ngemali yakhe.
2014-09-02 13:32
Lowo owalahlwa yicala lokubulala uDon Steenkamp kulindeleke ukuba afake isicelo sokuguqula ukutholwa kwakhe enecala nesigwebo asithola ngelokubulala.
2014-09-02 12:34
Kuboshwe ubaba namadodana akhe amabili endaweni yaseLenesia ngemuva kokufa kwendoda ebisebhuthini yemoto yabo.
2014-09-02 11:48
Inyuvesi yaseStellenbosch ibhekane nodaba lezokuphepha kulesi sikhungo ngemuva kokuthi kudlwengulwe owesifazane oneminyaka engu-22 ubudala.
2014-09-02 10:04
Njengoba kuqhubeka isiteleka sabashayeli bamatekisi, kushiswe amabhasi ayisikhombisa.Kwabe sekuma yonke into nse ngoba nakhu kuteleke bona.


text:
Imali eningi kahulumeni iya emiholweni
2012-11-28 14:04
Johannesburg - Imali eningi kahulumeni iya emiholweni, kanti ukhokhela enhle imali le - cishe u-40% wabantu abamnyama abahola kakhulu eNingizimu Afrika abasebenzela uhulumeni.
Uhulumeni udukise abantu baseNingizimu Afrika ngemali yesabelomali esetshenziselwe ukukhokhela abasebenzi bomphakathi, kusho iProphet Analytics ngoLwesithathu.
“Uhulumeni unephutha uma ethi u-35% kuphela wesabelomali osetshenziselwa amaholo. Empeleni u-88%...,” kusho umhlaziyi uPeter Aling esitatimendeni.
Uhulumeni uphinde wadukisa abahlaziyi ngesikhathi eveza ukuthi uyavumelana nokukhuphulela abasebenzi bomphakathi amaholo ngo-5.4%, kusho yena.
Lokhu kuvezwe umbiko wocwaningo lwe-Prophet Analytics’ lwesigaba sesine sonyaka ka-2012 iLabour Market Navigator Report.
Umbiko uveza ukuthi akhuphukile amaholo abasebenzi abamnyama abasebenzela umphakathi kanye nesibalo sabamnyama abasebenzela uhulumeni.
Eminyakeni eyishumi edlule, isibalo sabantu abamnyama abasebenzela umphakathi sinyuke sisuka ku-42 saya ku-74%, kanti kumanje cishe u-40% wabantu abamnyama baseNinguzimu Afrika abahola kakhulu yilabo abasebenzela uhulumeni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
2014-09-01 18:36
Inkantolo yaseNdiya inqume ukunikeza ibheyili amadoda amabili kwayisihlanu asolwa ngokudlwengula nokubulala amantombazane amabili, kusho umbiko.
2014-09-01 17:33
Owesiliswe ungene ngendluzula esikoleni samabanga aphansi maphakathi neChina wagwaza abantu abangu-9 okuhlanganisa nokubulala abathathu, kusho umbiko.
2014-09-01 16:03
Zilokhe ziqhubeke njalo izimpi phakathi kwe-Iraq ne-Islamic State njengoba sekushone abantu abangu-1 420 kulimala abangu -1 370.
2014-09-01 12:35
Sesinyuke safinyelela kwabayisikhombisa isibalo sabashone ngesikhathi kubhidlika ingxenye yesakhiwo esinezitezi ezine enyakatho mpumalanga neParis, kusho umbiko.
2014-09-01 10:01
Indoda yommese igwaze izingane ezingu-8 kanye nothisha esikoleni samabanga aphansi eChina, kwashona ezintathu kuzona.
2014-08-31 11:01
Kushone okungenani abantu abangu-24 engozini ngesikhathi ibhasi abebehamba ngalo litholana phezulu neloli entshonalanga ne-Afghanistan, kusho amaphoyisa.
2014-08-30 08:03
Abatakuli eNicaragua bakwazile ukuhlenga bonke bavukuzi abangu-20 besaphila kulandela ukuvaleleka emathunjini omhlaba isikhathi esingaphezu kwamahora abangu-24.
2014-08-29 16:00
Amasosha asePakistan asekwazile ukuthola isifundiswa esiqavile ebesithunjwe yiqembu leTaliban iminyaka emine enyakatho-ntshonalanga yezwe.
2014-08-29 13:30
Uzohambela amathuna amaqhawe omzabalazo angcwatshwa eRussia uMengameli Jacob Zuma njengoba esohambeni lwesonto kuleli lizwe, kusho umbiko.
2014-08-29 11:35
Inhlangano yamalungelo abenza amafilimu ocansi isicele ukuba kumiswe nse ukuqoshwa kwala mafilimu kulo mkhakha kulandela ukutholakala kone-HIV.
2014-08-29 08:54
Kushone okungenani umvukuzi oyedwa ngesikhathi bewelwa ngumhlabathi bengaphakathi emayini eNicaragua, kanti kubikwa ukuthi abangu-25 basavaleleke emathunjini omhlaba.
2014-08-28 16:02
Sekuboshwe izelamani zaseGeorgia, eMelika, ngemuva kwemibiko ethi zibanjwe zenza ucansi kwisigadla sikagandaganda obupake emagcekeni esonto.
2014-08-28 13:33
UMengameli wase-Ukraine uPetro Poroshenko usekhansele uhambo lwakhe lwaseTurkey ngemuva kokusola ukuthi iRussia inkemise amasosha ayo empumalanga yezwe.
2014-08-28 11:32
Inkantolo eseningizimu naseNdiya, eKerala, isuxazulule impikiswano phakathi kwabantu besifazane ababili odabeni lokuthi ngekabani inkomo ngemuva kokwenza ulibofuzo.


text:
BONISWA MOHALE
NGEMVA kwezikhawu eziyisithupha icala lezelamani zakwaNtuli ezingamalungu e-IFP lihlehla, ummeli wazo utshele inkantolo izolo ukuthi uzofaka isicelo sebheyili ngoLwesithathu oluzayo.
Amalungu e-IFP abekhona ajabule afa ezwa lezi zindaba.
Abasolwa yizelamani zakwaNtuli uMuzi (32) noXolani (29) ababekwe icala lokubulala ilungu le-NFP ehostela laseSeventini, eMlazi, uMnuz Mthunzi Gwala ekuqaleni kuka-Agasti nyakenye.
Izelamani zakwaNtuli zidlele uKhisimusi zaphinde zaqala unyaka omusha zisesitokisini kanti izolo bezibukeka zikhathazekile kodwa kuthe uma ummeli wazo, uMnuz Lourens De Klerk, echazela inkantolo ukuthi usezofaka isicelo sebheyili zabonakala zijabula.
Uthe uma ezibuza ukuthi ziyakuqonda yini osekuzokwenzeka zavuma zimamatheka.
Ngokusho kuka-De Klerk abukho ubufakazi obubambekayo obuhlanganisa abamangalelwa necala lokubulala ilungu leNFP ehostela ngoba amaphoyisa awazange abuqoqe kahle ubufakazi.
Uthe amaphoyisa anezitatimende zabasolwa lapho kuthiwa bazivumela khona leli cala kodwa obunye ubufakazi okuyibona obenze ukuthi angasifaki isicelo sebheyili abusamkhathazi.
Umshushisi uthe umbuso usazosiphikisa isicelo sebheyili nangokuzayo wavuma ukuthi icala lihlehlele uLwesithathu oluzayo.
IMantshi, uMnuz Avesh Sukdoo, itshele abasolwa ukuthi basazoqhubeka nokugcinwa esitokisini kuze kube nguLwesithathu ukuze ummeli wabo afake isicelo sebheyili.
Inkantolo ibigcwele njengokujwayelekile amalungu e-IFP emaningi kanti aweNFP abengabonwa nangokhalo.
Icala lezelamani zakwaNtuli belihlehla njengoba ummeli ebenganelisekile ngobufakazi obesebuqoqiwe.
Emuva kwecala u-De Klerk ube nomhlangano namalungu e-IFP ewachazela ngokwenzeke enkantolo.
Services


text:
Kuhlasele i-tsunami eJapan
2012-12-07 12:01
Tokyo - IJapan isihlaselwe yi-tsunami ogwini olusenyakatho mpumalanga nezwe, ngokusho kwenhlangano ebhekelele izinhlekelele ngoLwesihlanu.
La manzi afike nase-Ishinomaki, nokuyidolobha eliseMiyagi
nelakhahlanyezwa kakhulu yitsunami ngoMashi 2011, nalapho kwashona khona izinkulungwane zabantu.
Lokhu kudalwe ukuzamazama komhlaba okuthiwa kube namandla kakhulu.
Eminye imininingwane ibingakacaci.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Iyehluleka i-ANC mekuchitshiyelwa - Ucwaningo
2013-02-05 14:02
Johannesburg - Ukuhlulwa kwe-African National Congress okhethweni lokuchibiyela, yehlulwa abantu abazimele noma ngamaqembu aphikisayo, kuwuphawu lokuthi abantu basebenzisa intando yeningi ukudala uguquko.
Kusho kanjena abeSA Institute of Race Relations, ngoLwesibili.
Besebenzisa izibalo zabakwa-Independent Electoral Commission
(IEC), isikhungo sithi i-ANC ilahlekelwe ngabavoti abaningi emawadini ayisithupha, kwathi iNational Freedom Party (NFP) yalahlekelwa yi-ward yaba yinye.
"IDemocratic Alliance izuze abavoti emawadini amathathu kwathi iCongress of the People (Cope) yazuza iwadi yaba yinye. I-DA ikwaze ukuhlwitha i-ANC ama-ward amahlanu kwathi i-ANC yathatha amabili kuphela e-DA."
Umcwaningi esikhungweni uGeorgina
Alexander, uthi isikhungo besibala ukulahlekelwa nokuzuzwa kwabavoti.
Phakathi kukaMayi, 2011 kuya kuNovemba ka-2012, kubanjwe ukhetho lokuchibiyela ezindaweni ezingu-122, emawadini angu-4277.
Abantu abakade bezimele bengahambisani namaqembu bakwaze ukuthi banqobe ukhetho emawadini amabili, kusukela kwabanjwa ukhetho lwango-2011.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kubulawe intatheli eCambodia
2012-09-12 08:01
Phnom Penh - Intatheli yaseCambodia eyabika ngenkohlakalo eqhubekayo ezweni, itholakale isocongiwe ebhuthini lemoto yayo, kusho amaphoyisa ngoLwesithathu.
UHang Serei Oudom, nobeyintatheli yephephandaba iVorakchun Khmer, utholwe ngoLwesibili, kusho isikhulu samaphoyisa uSong Bunthanorm.
Imoto yakhe ibishiywe emasimini amantongomane esifundazweni iRatanakiri.
"Ubengagetshengwa, kepha ubulewe," esho.
Le ntatheli, 44, yaduka ngeSonto.
- Landela
IzindabaNews24 kuTwitter
- Sapa - AFP


text:
Ezinye izindaba...
Ezemidlalo...
Unozinti weBafana Bafana noweKaizer Chiefs, u-Itumeleng Khune, ngeke asaba yingxenye yeqembu lesizwe elizodlala neSudan kowokuhlungela imidlalo ye-African Cup of Nations.
UKamohelo Mokotjo ukholelwa ekutheni iBafana Bafana ihlalelwe yisikweletu sokujabulisa abantu baseNingizimu Afrika ekutheni ihlungelwe imiqhudelwano emikhulu.
Umdlali weBafana Bafana ubuyele ejokeni ngeSonto ebusuku kulandela isikhathi eside engabonakali enkundleni ngenxa yokulimala, ngaphambi kokubhekisa amabombo kuleli.


text:
Inhlanganiso Ezizimeleyo Zisola URegistrar General Mudede
Umnu Tobaiwa Mudede ubikwa echothoze lezi nhlanganiso waxotsha lentathelizindaba zeThe Daily News emhlanganweni wakhe
Tobaiwa Mudede
Sithandekile Mhlanga
21.12.2012 17:17
WASHINGTON—
Uhulumende usechothoze inhlanganiso ezizimeleyo esithi kazethuleli abantu imbiko eliqiniso ngokuphathelane lohlelo lokuvota elizweni.
Esethulela intathelizindaba lumbiko ngoLwesine, uMnu Tobaiwa Mudede uxotshe intathelizindaba yephephandaba elizimeleyo ele The Daily News kulumhlangano.
Inhlanganiso ezimeleyo eye Zimbabwe Democracy Institute isanda kwethula umbiko othi ukhetho oluzayo alusoze lube ngolukhululekileyo ngoba isola indlela inhlanganiso kahulumende ebona ngokuqhutshwa kokhetho eye Zimbabwe Election Commission (ZEC) kanye lehofisi kamsitheli esebenza ngayo.
Kusanda kubotshwa amalunga enhlanganiso yeZIMRIGHTS ngokwethula umbiko uhulumende athi awuqondanga ngoluhlu lwabantu abazavota elizweni, iVoters' Roll.
Uveze ukuthi abantu ababhalisele ukuvota elizweni bedlula kancane izigidi ezinhlanu lamakhulu amahlanu-5,589 355 inani elehle kakhulu kulelanyakenye. Inani leli likhangelelwe ukuqansa sekubhaliselwa ukuvota ngenyanga ezayo.
UMnu . Effie Dlela-Ncube, ingcwethi ecubungula ezombusazwe, njalo engumgcinisihlalo wenhlanganiso ezimeleyo eyeMatabeleland Constitutional Reform Agenda, utshele uSithandekile Mhlanga weStudio 7 ukuthi okwenziwe nguMudede akuqondanga ngoba inhlanganiso ezizimeleyo zivunyelwe ukusebenza elizweni lokwethulela abantu ezikubonayo.
Ingxoxo LoMnu. Effie Dlela-Ncube


text:
MALIBONGWE MDLETSHE
NGESIKHATHI iNingizimu Afrika yonke ijabulela ukuvula ibhange kweKaizer Chiefs ethenga izibabuli zabadlali ezimisa ithemba lokusiza leli qembu libuyise isithunzi kulezi nsuku, inkakha yakudala yaleli qembu u-Isaac “Shakes” Kungoane ibona okuhlukile.
UKungoane uthi akayiboni iChiefs ibuyisa isithunzi ngoMorgan “Mr Reliable” Gould osuka kuSuperSport United, Siboniso “Pa” Gaxa obuya kuLierse SK yaseBelgium, Eric “Tower” Mathoho, okubhekwe asayine kuChiefs, ngoba akubona empeleni abadlali abazoshayela iChiefs amagoli.
“Ngeke sithi iChiefs ithenga abadlali uma ithenga abadlali basemuva ngoba imiphumela ngeke ibuzwe kubo. Baphi abadlali bezinga elifanayo abazolithunga esiswini nabazoshaya amagoli?” kubuza uKungoane.
Nokho ngaphezu kwalaba badlali Amakhosi asayinise uSandile Hlongwa osuka kwiThekwini Coastal edlala kuSAB, kanti alindele ukusayinisa, uKingston Nkatha oshaye amagoli abalulekile kuBlack Leopards edlala ibhola elihle kulezi nsuku.
IChiefs, eqede isizini edlule incela izithupha ingathathanga nkomishi, ivuselele nezinkontileka zoSithembiso Ngcobo, Mandla “Mzimba Shaker” Masango no-Abia Nale.
Kodwa uKungoane, owayedume ngamaphasi awayewashaya ebheke kwelinye icala, uthi iChiefs ishaywe nabo laba badlali.
“Angikhali ngovuselelwa kwezinkontileka zalaba badlali kodwa angiwuboni umehluko ezowenza ngabo ngoba ibishaywa nabo. UGould usuka kuSuperSport manje umdlali osuka kuleli qembu kuzomthatha isikhathi ukuba angene esitayeleni eseChiefs. Ngabadlali abafana noHlongwa abasuka kuSAB abazokhula nenqubo yaMakhosi,” kusho uKungoane.
Mayelana nokubuya kukaSiyabonga “Doctor” Nkosi obedlala kuLamontville Golden Arrows uthe: “Useke wenza kahle kuChiefs phambilini kodwa ngimbona esezofuna ukuzigqamisa nje kulokhu, hhayi okunye.”
Ukuthula kwabalandeli beChiefs akade bekhala ngokuthi iqembu labo alithengi badlali ngesizini edlule kuzoshayisana nemibono kaKungoane. Nokaputeni waMakhosi u-Itumeleng Khune uke wacashunwa ethi bazosheshe bazwane nozakwabo abasanda kufika kuChiefs ikakhulukazi uGould, Gaxa noMathoho – uma egcina esayinile – ngoba bayazana nakuBafana Bafana.
Services


text:
AMAZULU agqemeke ingozi engeqiwa ntwala ngesikhathi imenenja yawo uJames “Matatazela” Dlamini obesewe evuka nawo amasizini amaningi anzima azisa abaphathi ukuthi ngeke esaqhubeka nokusebenzela leli qembu ngokuqala kwesizini ezokwethwasa.
Isolezwe lithole ukuthi uDlamini ufake incwadi yokwesula ngoMsombuluko bayamukela abaphathi boSuthu.
Ukusula kwalesi sikhulu kuqinisekiswe uPhilani Mabaso wezokuxhumana kuleli qembu elizama ukungena kuTop 8.
“Sesiyitholile incwadi yakhe yokwesula sayamukela. Uzosishiya ekupheleni kwenyanga. Simfisela konke okuhle empilweni yakhe futhi simfisela inhlanhla lapho eya khona. Uhlale neqembu ngezikhathi ezinzima futhi ulisebenzele ngokukhulu ukuzikhandla. Ubenganqeni ukusebenza nangesikhathi sakhe. Sijabule ukuthi uhambe kahle kungaxatshenwe,” usho kanje uMabaso.
UDlamini obevamise ukuthwala kanzima (yinhlamba yabalandeli) uma izinto zingahambi kahle ubehlala kuleli qembu ngisho sebelibeka ngembaba (abalandeli) ukuthi abamfuni. Bekuthi ngisho iqembu lidliwa yizembe uDlamini ahambe nalo lize libuye.
Ethintwa yileli phephandaba, uDlamini ukhombise izimpawu zokuthuka ukuthi lolu daba selufike kwabezindaba kodwa wavuma ukuthi useyifakile incwadi yokwesula.
“Kuliqiniso ukuthi sengisulile oSuthwini kodwa engithanda ukukucacisa ukuthi akukho ingxabano ebe khona. Njengawo wonke umuntu nami ngiyathanda ukukhula kwengikwenzayo ngakho-ke uma ithuba liqhamuka bengingeke ngiliyeke. Engithanda ukukuqhakambisa ukuthi Usuthu luyohlale lunendawo ebalulekile enhliziyweni yami. Konke engikwaziyo namuhla ngikufunde khona kuleli qembu ngakho-ke ngiyohlala ngilithanda futhi ngiyoze ngingene egodini ngibahlonipha abaphathi balo ngethuba abanginike lona,” kusho uDlamini.
Lesi sikhulu asikaze sikufihle ukuthi sinesifiso sokukhulisa igama nolwazi lwaso ekuphathweni kwebhola kuleli njengoba sibe neqhaza esilibambile nangesikhathi kunemidlalo yeNdebe yoMhlaba kuleli ngo-2010.
Yize uDlamini engazange aphumele obala ngalapho eya khona kodwa abazazi kangcono izindaba bamkhomba komakhelwane boSuthu, iLamontville Golden Arrows.
Services


text:
LUNGI LANGA
KUFANELE abantu bakwazi ukubona idayimane noma lingcoliswe wudaka, lokhu kubonakaliswe wumsebenzi wowesifazane ophendule indawo ebidelelekile wayenza yaba ngenye yezindawo eziphambili zokudla.
Le ndawo ebizwa ngeStages, esePort Shepstone edlise ngobuhle njengoba iyibhilidi lengilazi endaweni egudle ulwandle, isingenye yezindawo zokudla ezihamba phambili.
Yize seyisematheni kwabaningi, eminyakeni embalwa edlule leli bhilidi lengilazi lalingcolile, lingatshengisi nokuthi kukhona okuhle okungaqhamuka kulo.
UNkk Phumzile Mbambo akabambelelanga ekungcoleni kwalo kepha yena nomyeni wakhe uMnuz Mthoko Mbambo, babona ukuthi bangakwazi ukuyithuthukisa le ndawo.
“Ngiqala ukubona leli bhilidi ngavele ngalithanda, ngabona igugu elidinga ukusetshenzwa. Lalikade libonwe ngumyeni wami kuqala wangitshela ngalo ngathi sengizibonela ngaqonda ukuthi kungani ebengawuvali umlomo ngalo,” kusho uNkk Mbambo.
Manje le ndawo yokudla iyindawo yokuqala abantu abacabanga ukukhiphela abangani babo kuyo noma benze indumezulu yemicimbi baphinde babambele khona imihlangano ngamabhizinisi.
UNkk Mbambo ubenguthisha iminyaka eminingi kodwa lokhu ukuyekile wase enza izifundo zamabhizinisi.
“Yize bengimatasa ngenxa yezifundo zami, ngibone kungcono ukuthi ngiphinde ngenze izifundo zokupheka, ngase ngiqala inkampani encane yokupheka. Lokhu kungisize kakhulu ngoba manje ngikwazi ukusebenzisa konke engikufundile ukuze ngikwazi ukuphumelela kule nkampani,” kusho uNkk Mbambo.
IStages imumatha abantu abangaphezu kuka-250 futhi seyike yasingatha imicimbi emikhulu.
Ngaphandle komsebenzi omkhulu ohambisana nempumelelo yale ndawo, yena nomyeni wakhe bakhiphe izimali ezinkulu belungisa le ndawo ukuthi ifinyelele kuleli zinga ekulo.
UNkk Mbambo uthe kubabize imali efika ku-R2.3 million ukulungisa le ndawo eqale ukusebenza kulo nyaka.
Uthe ukube babuka umsebenzi owawubamele babengeke baphumelelele.
“Abantu abaningi bavinjwa ngukusaba ekutheni baphumelele kulokho abakufisayo. Ngiyacabanga ukuthi baningi abake bayibona leya ndawo babona ukuthi isesimweni esihle sokuthi ingakwazi ukwenziwa indawo engadonsa amehlo abantu iphinde yakhe namathuba omsebenzi,” kuchaza uNkk Mbambo.
Uthe noma ayefisa ukungena kwezamabhizini-si wayengazitsheli ukuthi angavula indawo yokudla ekuleli zinga.
Services


text:
I-ANC izwelane nomndeni wesithunywa
2012-12-20 10:54
Bloemfontein - I-ANC isithumele amazwi enduduzo emndenini wesithunywa esivele sendela kweliphakade kungazelele muntu ngesikhathi kuqhubeka ingqungquthela yeqembu eMangaung.
UHappy Ndinisa, waseBarberton, eMpumulanga, ushone ngoMsobmbuluko.
"Isidumbu sakhe sesivele sithunyelwe kubo. Sithanda ukudluliswa amazwi enduduzo emndenini wakhe," kusho uNobhala Jikelele we-ANC uGwede
Mantashe.
UNdinisa uzofihlwa ngeSonto.
Ushiya ngasemuva unkosikazi namadodakazi amathathu.
- Landela
IzindabaNews24 kuTwitter
- SAPA


text:
Uzobhekana nezigqinamba uXi Jinping
2012-11-16 12:01
Beijing - Isethenjwa esinguXi Jinping osengena esihlalweni sokuba nguMholi weqembu lamakhomanisi eChina iCommunist party, nekuyiqembu elibusayo, uzothatha esobuholi izwe libhekene nengqinamba yokukhula kancane komnotho kanjalo nomphakathi ofuna kuliwe nenkohlakalo.
UXi uqokelwe kwesobuholi ngoLwesine kanti uzophinda ahole noMbutho wezeMpi ezweni.
IChina yilona lizwe elingelesibili ngokunotha emhlabeni.
Amalungu amasha ebuholini obuphezulu ahlanganisa iMeya uLi Keqiang
nesazi somnotho uWang Qishan, ekuthiwa uzobheka kakhulu ukulwa
nenkohlakalo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Sapa - AP


text:
Oshaya owokholo kwelocansi nengane
2013-02-11 10:01
Johannesburg - Isihlabani somculo wokholo esisho kunanele izihosha, sisemanyaleni njengoba siphenywa mayelana necala lokulala lize likhulelise intombazane eneminyaka engu-15 ubudala, yaseFree State.
Ngokusho kombiko weSunday World, uSechaba Bali, wakhulelisa ingane, isaneminyaka engu-14 ubudala, ngemuva kokuthi eyigxishe utshwala, lokhu kwenzeka ngenyanga kaJanuwari ngonyaka owedlule.
Ngenxa yeminyaka intombazane ligodliwe igama layo, uSechaba uthi wayengazi ukuthi intombazane incane ngeminyaka.
"Imindeni yavumelana ngokuthi ngikhokhe inhlawulo ngiphinde ngondle ingane. Konke lokhu ngiyakwenza," eziphendulela.
"Ngempela ngangingazi ukuthi ungaphansi kweminyaka, wangitshela ukuthi uneminyaka engu-17 ubudala, ngathola ukuthi una-15 ngesikhathi esekhulelwe. Ngisalinde amaphoyisa ukuthi asho ukuthi kuzokwenzekani."
USechaba uthi walala nentombazane lena, ngemuva kokuthi ebe nengxabano nomkakhe.
"Ngangibalekela izinkinga zasekhaya, ngabhadi ngazifaka kutalatiya olukhulu."
Izindaba lezi zivezwe osondelene nomndeni wentombazane, othe yamtshela ukuthi uSechaba wayinika u-R1000 ngemuva kokulala nayo, wathi ingatsheli muntu.
Okhulumela amaphoyisa aseFree State uBriagadier Billy Jones uthe: "Umsolwa ubengakaboshwa ngenxa yokuthi akatholakali ummangali."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
MLUNGISI GUMEDE
BAHLALELE ovalweni abesifazane abathathu bandawonye b aseLindelani ngemuva kokuthi owesilisa osolwa ngokubadlwengula okuthiwa unguMvangeli ebandleni elinetende endaweni eboshwe waphinde wadedelwa amaphoyisa ngoba kuthiwa ubufakazi abuhlangani.
Leli bandla njengamanje linetende eLindelani eduze kwalapho kuhlala khona lezi zelamani.
Abesifazane iminyaka yabo ephakathi kuka-21 no-25, sebeze babaleka ngisho ekhaya bayohlala komakhelwane ngemuva kwesigameko.
Belandisa ngalesi sigameko, bathe babezilalele ebusuku ngo-Disemba 14 nyakenye ngesikhathi bebona owesilisa esengaphakathi endlini ephethe isibhamu wathi abavuke ufuna imali.
“Ngamtshela ukuthi imali asinayo, wabe esebuza ukuthi pho sizodlani ngoKhisimusi sathi sizovakashela ezihlotsheni emakhaya,” kusho omunye walaba besifazane. Bathe umsolwa wabe esethi omunye akavuse odadewabo ababili ababesabanjwe wubuthongo, wengeza ngokuthi abakhumule balale babe wulayini, izinqe zabo bazimise onqenqemeni lombhede izinyawo zabo zime phansi wabe esebamboza ngengubo ebusweni.
“Uqale wadlwengula udadewethu omncane ofunda uMatric walandelisa ngami,” kusho owesifazane oneminyaka engu-25.
Uqhube wathi eseqedile ukudlwengula yena waya komunye udadewabo omncane wazama ukumfaka umunwe esithweni sakhe sangasese wangangena wambuza ukuthi ufakeni ngaphansi udadewabo wamtshela ukuthi akafake lutho uyintombi nto.
“Umsolwa wabuza kudadewethu ukuthi ulindeni engalali nomfana, ulinde umshado yini, wathi yena uzomvula. Wazama ukumdlwengula udadewethu oyintombi nto wahluleka, isitho sakhe sangasese sangangena kuyena wagcina esemduba wathi akafuni ukuthi amngcolise ngegazi,” usho kanje.
Laba besifazane bayahluleka wukuzibamba bavele bakhale uma belanda ngalesi sigameko. Bathi bazibona bengaphephile njengoba umsolwa ededelwe amaphoyisa.
Lesi sigameko sokudlwengulwa kwabo kuthiwa silandele esinye isigameko sokudlwengulwa kwenye intandane eyanukubezwa phambi kwesoka layo wumuntu owayephethe isibhamu. Kodwa akucaci ukuthi ngabe kwakungumsolwa yini lowo.
Lezi zigameko zithukuthelisile amalungu omphakathi. Ilungu lomkhandlu obhekelele ukulwa nobugebengu i-Community Policing Forum (CPF) uNkk Ntombinkulu Zulu lithe bakhathazekile ngokwanda kwezigameko zokudlwengula endaweni.
Elinye ilungu le-CPF elingathandanga negama lalo lithe ngesonto eledlule bebehlele ukuthi bayomasha kuleli tende lesonto kodwa baphazanyiswa yimvula.
“Sizophindela esontweni siyobhikisha ngoba ngeke sibe namasonto afuya abadlwenguli,” lisho kanje.
Kuthintwa uMfundisi waleli bandla eThekwini akazange atholakale ukuthi aphawule ngoba kuze kwaphela izinsuku ezimbili ucingo lwakhe lungena komunye wabasebenzi bakhe kwelinye ibhizinisi analo.
Kuthintwa uMama uMfundisi uthe ngeke abe namandla okuphawula ngalolu daba ngoba ludinga uMfundisi uqobo wathembisa ukuthi uzothumelela umyeni wakhe i-SMS enenombolo yentatheli kodwa ugcine engaphendulanga.
Okhulumela amaphoyisa esifundazweni uCaptain Thulani Zwane uthe amaphoyisa aphenya icala lokugqekeza nokudlwengulwa kwabesifazane abathathu bandawonye, wengeza ngokuthi ukhona umsolwa oke waboshwa kodwa wabuye wadedelwa. Nokho asicaci isizathu sokudedelwa komsolwa.
Services


text:
DELI MNCWABE noBONISWA MOHALE
SIPHELILE isomiso sezinhlelo zezingxoxo kuthelevishini ezididiyelwe kuleli njengoba u-SABC 3 umemezele ukukhuza ibuya kohlelo olwaludlisa ngama-90’s.
Uhlelo iPeople of The South olwethulwa nguDali Tambo lubuya ngo-Agasti nonyaka, lubuya nje sekuphele iminyaka eyevile kweyishumi lwanyamalala.
Lezi zindaba zivele ngoLwesibili ebusuku emcimbini wokwethulwa kwezinhlelo ezintsha kwa-SABC 3 obuse-Hyatt Hotel, eRosebank, eGoli.
Ngokusho kwabakwa-SABC 3, lolu hlelo lusazohanjelwa ngosaziwayo bezinga elicokeme nabantu abasematheni eNingizimu Afrika abanemibono namava emphakathini.
Luzoqala ngo-Agasti 12 ngo-8.30 ebusuku kanti luzobe lukhiqizwa nguDali Tambo aphinde alushayele.
Bekungakacaci okwamanje ukuthi luzodonsa isikhathi esingakanani nokuthi luzoshuthelwa kuphi njengoba abadidiyeli befuna ukumangaza ababukeli.
Lolu hlelo lwaluthandwa kakhulu ngama-90’s ngoba lwaluletha osaziwayo nezithandwa zabaningi.
Akwaziwa ukuthi izivakashi zisazoqhubeka yini nokuhamba nemicamelo emincane (cushion) njengoba kwakuwuphawu lwakhe ngaleyo minyaka.
IPeople of the South yayithakaselwa yizo zonke izinhlanga zakuleli ikakhulukazi izalukazi zabelungu ezazizifela ngoDali, oyindodana lalowo owayenguMengameli we-ANC uMnuz Oliver Tambo noNkk Adelaide Tambo bobabili abangasekho.
Kulo mcimbi kubuye kwamenyezelwa ukuthi umsakazi weMetro FM wohlelo oluvuselela abantu iSacred Space, uThami Ngubeni uzoba nohlelo iLife with Thami.
Ukufika kwalolu hlelo kuzohambisana nomkhankaso wokugubha inyanga yabesifazane njengoba luzoqala ngo-Agasti 4.
Services


text:
Kuhlongozwa ikhomishana ezobhekela abasemapulazini
2012-11-13 10:01
Cape Town - UNgqongqoshe woMnyango wezeMvelo uTina Joemat-Pettersson uzocela uMnyango wezabaSebenzi ukuthi ubuyekeze amaholo abantu abasebenza imisebenzi yasemapulazini, kusho umbiko ngoLwesibili.
Umkhulumeli kangqongqoshe uPalesa Mokomele, utshele izindaba zeCape Times wathi ungqongqoshe uJoemat-Pettersson uzokhuluma noNgqongqoshe woMnyango wezemiSebenzi uMildred Oliphant, amcele kusungulwe ikhomishana ezobheka ngezimo abasebenzi basemapulazini abasebenza ngaphansi kwazo.
Abasebenzi basepulazini elitshala amagilebhisi eHex River Valley, eWestern Cape, bangene embhikishweni osudonse isonto lonke, laba bafuna ukwenyuselwa amaholo asuke ku-R69 ngosuku, afinyelele ku-R150 ngosuku.
Umhlangano obanjwe yiminyango kahulumeni eyehlukene, ngoMsombuluko ePitoli, uhlulekile ukuqhamuka nesisombululo kanti umbhikisho wabahlali ugcine ngokuthi kuboshwe abantu abayishumi nambili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Abawuvali umlomo ngeBafana
2013-01-28 10:03
Durban - Kuhalaliselwe iqembu lebhola lezinyawo kuleli nguhulumeni neSA Football Association (SAFA) ngemuva kokuthi iBafana Bafana ifinyelele kuma-quarter finals kowe-Africa Cup of Nations okokuqala eminyakeni engu-11.
IBafana idlale ngokulingana ngo 2-2 neMorocco eThekwini yaqeda iphezulu kuGroup A.
"Sithanda ukubonga izwe ngokungayilahli iBafana," kusho uNgqongqoshe wezemiDlalo uFikile Mbalula esitatimendeni.
"Siyinqobile impi. Abadlali beBafana bangamasosha angempela."
Umengameli weSAFA uKirsten Nematandani uthe iqembu 'libuyisele ukuziqhenya nenhlonipho' ezweni.
“Niziqophele umlando nemindeni nabangani benu," kusho uNematandani.
IBafana ibuye ngamagoli kaMay
Mahlangu noSiyabonga Sangweni.
Uthe uyathemba ukuthi iqembu lingazimisela lize lifinyelele kowamanqamu uma liqhubeka nokuzethemba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isiqalile imashi yama-etolls eGoli
2013-02-11 12:01
Johannesburg - Abashayeli bezimoto baseGauteng bangalindela isiminyaminya njengoba iCosatu isiqale imashi ezwakalisa ukuthukuthela ngama-etolls.
Amakhulu abantu kulindeleke ukuba babe yingxenye yombhikisho, lapho kuzobonakala khona izimoto zishaya ngolonwabu emigwaqeni eyahlukene, u-N14, R21 naku-N1.
Ukuhamba kancane kwezimoto kuqale ngo-07:30 kanti kuqale esikhumulweni samabhasi akwaPutco eMarabastad, kwaqhubeka ngogwaqo uStruben, Sisulu kanye noFrancis Baard.
Ngokusho kweCosatu, imoto ezobe ihola lo mbhikisho izohamba kuFrancis Baard street iye ku-N4, iyongena ku-N1 iqhubeke njalo ngawo u-N1 ibheke eGoli.
Imoto leyo izobuyela ku-R21 isilibhekise ePitoli, okuyilapho izohamba khona njalo ilibhekise eFountains Circle, iye kuNelson Mandela Drive nakuLilian Ngoyi Street, ngasenyakatho.
Izobe isijika ngakwesobunxele kuJohannes Ramokhoase Street ibuyele esikhumulweni samabhasi akwaPutco eMarabastad.
Abashayeli bayacelwa ukuba bayigweme le migwaqo uma kungenzeka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ulawulekile umlilo eTable Mountain
2012-12-05 07:46
Johannesburg - Izicishamlilo zikwazile ukulawula umlilo obusha ubuhanguhangu eTable Mountain ngoLwesithathu ekuseni, eKapa, kusho ithimba elisebenza ngezinhlekelele kulo mkhandlu.
Izicishamlilo zisasendaweni yesigameko, kusho okhulumela leli thimba uTheo Lane.
"Lo mlilo uqale ngezithuba zawo-01:00 kanti okwamanje akukacaci ukuthi udalwe yini," kuqhuba uLane.
Kuthiwa uqale ngaseDeer Park, eVredehoek.
Izangoma zezulu zixwayise ngemililo eminingi yalolu hlobo ngenxa yomoya onamandla.
- Landela
IzindabaNews24 kuTwitter
- SAPA


text:
SIZWE BLOSE
UKUBA ncane kwesibalo sabantu abebehambele umcimbi obizwa ngeGospel In You akubavimbanga abaculi ukuthi bathokozise ngendlela lelo dlanzana ebelikhona.
Lo mcimbi kade ubanjelwe eJesus Dome eThekwini, ihholo lale ndawo livela laba likhulu kakhulu kunabantu abebehambele lo mcimbi obekunandisa kuwona izihlabane zomculo wokholo. Ngendlela abebezimisele ngayo laba baculi okubalwa kubona uSfiso Ncwane, Hlengiwe Mhlaba, Lusanda Spiritual Group, Thabile Myeni noVeliswa Skeyi kuvele kwafakazela umbhalo waseBhayibhelini, othi ‘bebabili bebathathu behlangene ngegama lakhe naye ukhona’. Bekucaca ukuthi abantu abebehambele lo mcimbi bebezodumisa futhi bezobabaza ubukhulu bukaNkulunkulu. Izandla bezilokhu ziphakeme njalo, kubonakala ukuthi laba baculi bashaya izingoma ezibathinta ngqo emphefumulweni.
Okubuye kwaphawuleka ukuthi lo mcimbi kade uhlelekile kodwa bekubuye kuhluphe imishini yomsindo esiteji obekuphazamisa abaculi yize bebecula nebhendi ephelele. Ukucula kwabo nebhendi ephelele esiteji kubathokozise kakhulu abantu.
Mayelana nesibalo esincane sabantu abahambele lo mcimbi, uMdu Ngcobo weTouch Afrika okuyinkampani ebeyihlela lo mcimbi uthe, okokuqala benza lo mcimbi, bagculisekile ngesibalo sabantu abafikile. “Njengoba sihlele ukuwenza minyaka yonke, sithemba ukuthi isibalo sizokwenyuka. Okubalulekile ukuthi abantu bawuthokozelile lo mcimbi,” kusho uMdu.
Services


text:
UNGQONGQOSHE woMnyango wezemiSebenzi yoMphakathi, uMnuz Thulas Nxesi, uvumile izolo ukuthi ukulungiswa kwezokuphepha emzini kaMengameli Jacob Zuma eNkandla kwaba ngaphezulu kwesabelozimali.
UNxesi uthe kuyacaca ukuthi kwasetshenziswa imali engaphezulu kwaleyo okwakufanele isetshenziswe. Lokhu uNxesi kuthiwa ukusho ekhuluma esiteshini somsakazo iKaya FM ohlelweni lukaJohn Perlman.
Kuthiwa uthe uphenyo lwangaphakathi lokucwaninga amabhuku luzophothulwa ngesonto elizayo futhi umbiko walo uzokwethulwa emphakathini.
UNxesi utshele uPerlman ukuthi imali eyakhokhwa ngomsebenzi wokwakha ishiya imibuzo. Ugxeke imboni yezokwakha ethi maningi amathuba okuthi kudlalwe ngabantu.
Uthe amalungu omphakathi anelungelo lokungajabuli wacela kunikezwe umnyango wakhe ilungelo lokuba uphenye.
Services


text:
Awashodi ama-ARVs - Motsoaledi
2012-05-31 16:27
Johannesburg - UNgqongqoshe woMnyango wezeMpilo kuzwelonke u-Aaron Motsoaledi uthi iNingizimu Afrika inesilinganiso esanele semishanguzo yegciwane lengculaza.
"Sixhumane nazozonke izikhungo eziyishumi ezihambisa imishanguzo kuleli, zonke zithi amaphilisi akhona," echaza.
"Asishodi ngama-ARVs, kungenzeka ukuthi kuhanjiswa isilinganiso esincane kodwa amaphilisi wona akhona."
UMotsoaledi usho kanjena kulandela imibiko yabezindaba ethe kushoda imishanguzo ezifundazweni eziyisithupha.
Ungqongqoshe uthi uma kukhona abangawatholi amaphilisi kumele bazise uMnyango.
"Njengodokotela ngiyazi kwenzakalani uma isiguli singawatholi amaphilisi, lokho kungadala sigule kakhulu kugcine kudingeka imali eningi ukuthi selashwe."
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
MLUNGISI GUMEDE
UMPHAKATHI waseParkgate, eVerulam ubabaza isihluku samaphoyisa ngemuva kwesehlakalo sokudutshulwa kowesilisa wakule ndawo phambi komndeni wakhe ngoba esolwa ngokuthi udayisa izidakamizwa.
Kuthiwa uMnuz Vusikhaya Sandawana (27) uqale washaywa kanzima ngamaphoyisa, aze amfutha ngesisi esikhalisa unyembezi ngaphambi kokuthi adutshulwe kubuka umphakathi, izingane ezincane nomndeni wakhe. Lesi sigameko esishiye amalungu omphakathi ebambe ongezansi senzeke ngoLwesithathu ngabo-8 ebusuku.
Udadewabo kaSandawana, uNksz Thembisa Sandawana kubikwa ukuthi usesimeni esibucayi esibhedlela ngemuva kokudubuleka kathathu ngesikhathi ethi uzama ukusiza umfowabo obeshaywa amaphoyisa.
USandawana ubesesitolo sakhe ngesikhathi kugasela amaphoyisa afike akhahlela isicabha, angena ngaphakathi ambuza ukuthi ziphi izidakamizwa azidayisayo, aqala amthela induku. Kuthiwa uzamile ukubaleka kodwa amaphoyisa amjaha, ambamba emzini oseduze nesitolo sakhe lapho afike azenzela khona umathanda kuye ngaphambi kokuthi amdubule.
Oyilungu lomphakathi aphinde abe nguSihlalo wekomiti elibhekelele ukulethwa kwentuthuko uMnuz Lizo Mpongo uthe akasoze ayikhohlwa into ayibonile amaphoyisa ehlukumeza uSandawana kubuka ngisho izingane ezincane.
UMpongo uthe yena ungumakhelwane kaSandawana kodwa akakaze awuhoshe umoya wokuthi udayisa izidakamizwa.
“Thina sazi ukuthi umufi ubezidayisela izinkwa nokunye esitolo sakhe nokuthi ungumculi osafufusa we-Hip Hop okhonze ukuzidwebela hhayi indaba yokudayisa izidakamizwa,” usho kanje.
UMpongo uthe lolu daba balubikile kuhlaka oluphenya amacala enziwe amaphoyisa i-Independent Police Investigative Directorate (IPID).
“Okusijabulisayo ukuthi siwumphakathi siwabonile amaphoyisa amabili adubulile kulesi sehlakalo,” usho kanje.
Okhulumela i-IPID kuzwelonke uMnuz Moses Dlamini izolo ukuqinisekisile ukuthi lolu daba lubikiwe kubona nokuthi bayaluphenya.
UCaptain Thulani Zwane okhulumela amaphoyisa esifundazweni uthe amaphoyisa avule idokodo lo phenyo kodwa imininingwane eminingi ngalolu daba ayikho.
Services


text:
INKAMPANI yezimoto iJaguar Land Rover (JLR), ekungenkulu kakhulu eNgilandi ekwakheni izimoto izokwandisa umsebenzi wayo embonini yayo enkulu eCastle Bromwich khona
eNgilandi ngenhloso yokweseka ukwethulwa kwezinhlobo ezintsha zakwa Jaguar.
Kuzodalwa amathuba emisebenzi angaphezulu kuka 1,100 ngesikhathi kuqala umsebenzi wokwakhiwa kwalezi zimoto.
Isikhulu esiphezulu kwa Jaguar Land Rover uDkt Ralf Speth, uthi ukwakha izimoto eziqinile, ezinobuchwepheshe besimanje futhi ezisesitayeleni samanje ngenye yezinto eyenza bahlale behamba phambili.
Uthi ngaphambi kokuphela kwalo nyaka bazokwethula i- XF Sportbrake kanye nezinye izinhlobo zama Jaguar ezizothakaselwa ngabathandi balezi zimoto.
Iningi lemisebenzi ezodaleka ngokwakhiwa kwezimoto ezintsha kwa Jaguar izokuba khona kwelaseNgilandi lapho le nkampani inekomkhulu layo khona.
Services


text:
BONISWA MOHALE
KUSHONE ingane (9) kwalaliswa abane esibhedlela emuva kokuthi bedle isitambu bakhishwa yizisu ngeSonto.
Kulesi sigameko kushone u-Anele Hadebe kwalaliswa esibhedlela unina uNkk Gugu Bhengu (38), uMnuz Mandlenkosi Hadebe (58), Amahle Zungu (5) no-Andile Mkhize (12) baseNazaretha eduze kwasePinetown.
Ngokusho kukaNkk Bhengu umndeni uqalwe wajuqwa yizisu ngoMgqibelo kodwa bazitshela ukuthi bashiswe yilanga ngoba babebuya enkonzweni.
“Sabuya eSabatheni siphethwe yizisu nobaba sathola nezingane zikhala ngaso isisu. Mina ngalala ngingadlile ngeSabatha ngize ngadla ngeSonto sengidla isitambu esingathoseliwe ebengisigxabhisile, izingane zadla u-curry wethini likabhontshini onamazambane nophuthu,” kusho uNkk Bhengu.
Uthe isitambu usithosele ngoMsombuluko kanti basidle nenkukhu ethosiwe.
Uthe yilapho izingane ziqale ukugula khona kakhulu no-Anele sathi uma simthola ekamelweni samfica esezimoshile, kungathi nekhanda alithathi kahle. Sibe sesicela usizo komakhelwane basiphuthumisa esibhedlela kodwa u-Anele satshelwa ukuthi ushonile uma esexilongwe ngodokotela. Angazi ukuthi empeleni ngizothi siguliswe yini ngoba ngesikhathi izingane nobaba bekhala ngesisu ngibaphuzile utshwala besiZulu obunoviniga,” kusho uNkk Bhengu.
Amazwi akhe ananelwe ngumyeni wakhe uMnuz Hadebe othe usadidekile ngokwenzekile ngoba ngeke bazi ukuthi bekuyisisu sokudla okuphekwe ekhaya noma yilanga.
Uthe sebelinde ukuthi ingane ihlolwe wodokotela ukuze bazi ukuthi yini ngempela umsusa walesi sisu esijuqe umndeni.
UHadebe nomkakhe bakhale ngokuthi abanawo amandla okufihla ingane yabo njengoba ephila ngokubamba amatoho kanti unkosikazi wakhe akasebenzi.
UNkk wakhe uveze ukuthi banomasingcwabisane ozokhipha ibhokisi kuphela kodwa abazi okunye kuzovelaphi, ucele noma ngubani ongasiza ukuba ababheke.
Umphakathi waseNazaretha uzwakalise ukushaqeka ngalesi sigameko usho nokuthi unokudideka ngomsusa wesisu esidlule nomphefumulo wengane yakwaHadebe.
Services


text:
INTATHELI YESOLEZWE
UMHLANGANO obuphakathi kukaMengameli Jacob Zuma noMkhuzi wamaphoyisa osamisiwe, uGeneral Bheki Cele, ubuyimfihlo.
Lokhu kudalulwe yihhovisi likaZuma izolo emva kwemibiko yabezindaba yayizolo yokuthi laba bahlanganile ngoLwesihlanu eThekwini.
“UMengameli ubize umhlangano noCele ukuze babhunge ngombiko webhodi ebeliphenya uCele ebeliholwa yiJaji uJake Moloi,” kusho isitatimende esikhishwe ngokhulumela uMengameli, uMnuz Mac Maharaj.
UMbiko kaMoloi waphakamisa ukuthi uCele akhonjwe indlela kodwa uMaharaj uthe okubhungwe kulo mhlangano kuyimfihlo.
“UMengameli uzomemezela isinqumo sakhe uma sekufike isikhathi,” kusho uMaharaj.
Okhulumela uCele, uMnuz Vuyo Mkhize, uwuqinisekisile lo mhlangano.
“Ngingakuqinisekisa ukuthi uMengameli uhlanganile noCele ngoLwesihlanu. Ngeke ngikwazi ukungena kulokhu okuxoxiwe nokuthi kungani umhlangano wawubiziwe,” usho kanje.
UMkhize uthe uCele wabhalela uZuma ngoMeyi 27 enxusa ukuthi bahlangane, uZuma waphendula ngoJuni 6, umhlangano wabe sewuhlelewa uJuni 8.
ISunday Times yabika ukuthi incwadi uZuma ayibhalela uCele imazisa ngokumxosha ifikile emzini wakhe ngoLwesibili.
Nyakenye uMvikeli woMphakathi, u-Advocate Thuli Madonsela, wathola ukuthi kukhona okungahambanga kahle ngesikhathi uCele esayina isivumelwano sokuqasha amabhilidi amaphoyisa ePitoli naseThekwini.
Services


text:
Abaduni bantshinge ingane emgwaqeni
2013-02-07 14:05
Durban – Abaduni bemoto balaxaze ingane ebisesihlalweni sayo esifakwa emotweni maphakathi nogwaqo, bashaya bachitha nemoto kamama wengane.
Ngenhlanhla kukhona osibonile isihlalo sengane sisemgwaqeni wathola ingane ingenamyocu, kubike iThe Mercury.
Umama ubemise imoto yakhe yohlobo lweBMW ngaphandle kwenxanxathela yezitolo eThekwini kanti kuthe lapho esezothatha ingane yakhe esihlalweni esingemuva kwaqhamuka abaduni bathatha imoto babaleka nayo, ingane iphakathi.
Umshayeli u-Erik Bredberg uxoxe ngokwenzekile ngesikhathi ethwele abasebenzi ebona isihlalo semoto esihlala ingane siphakathi nomgwaqo.
“Siqale sacabanga ukuthi kungenzeka ukuba yisihlalo esidala esilahlwe ngumuntu kodwa sibesesibona ukuthi sibukeka sisisha ukuthi singalahlwa. Ngesikhathi sifika eduze kwaso, bekunengane phakathi ilele,” kusho uBredberg.
Ingane ibibonakala sengathi ingaphansi konyaka ubudala, iyiswe esiteshini samaphoyisa esiseMayville okuyilapho amaphoyisa ebevele esezwile ngesehlakalo sokudunwa kwemoto kunengane phakathi, basebethinta umndeni.
“Umndeni ufikile uzolanda ingane yawo, wonke umuntu ubejabule.”
Imoto itholakale ngokuhamba kwesikhathi ishiywe eCato Manor.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
FANELESIBONGE BENGU
KUQOPHEKE umlando esiteshini somculo sethelevishini iChannel O ngemuva kokuqashwa kukaDJ wokuqala ngqa wesifazane ukuba adlale ohlelweni okudlala kulo bukhoma oDJ, iBass-ment Mix.
Lesi siteshi esitholakala ku-channel 320 kuDStv silande uNoni “DJ Ms Cosmo” Rwaxa ukuba azojoyina uDJ Andy X noDJ Pierre Pressure ekukwebheni amapuleti kwiBass-ment Mix edlala ngoMsombuluko kuya ngoMgqibelo ngo-4 ntambama nango-11 ebusuku.
Kulolu hlelo uDJ udlala ihora lonke ehlanganisa bukhoma ama-video ezingoma.
UDJ Ms Cosmo, odlala i-hip hop, uthe uyajabula ngokujoyina umndeni wakwaChannel O.
“Ngizolethela abantu umuzwa wasekilabhini behleli emakhaya abo antofontofo,” kusho uDJ Ms Cosmo odabuka eDiepkloof, eGoli.
Lo DJ uthe selokhu aqala ukudlala ngo-2010 ngemuva kokubona ukuthi uthenga iCD ugcine uthanda kuyo izingoma ezimbili ezinye ungazithandi.
“Mina ngangijwayele ukuthi ngizihlanganise zonke izingoma engizithandayo bese ngizidlalela zona emotweni yami. Uma sihlangene nabangani babengicela ukuthi ngize nazo base bethi ngoba nginodlebe lomculo mhlawumbe kumele ngibe nguDJ,” kusho uMs Cosmo owafundela ukuba nguDJ esikoleni sikaDJ Zinhle, iFuse Academy.
Lo DJ oseke washiyelana inkundla noDJ abahlonishwayo okubalwa kubo uDJ Fresh, Black Coffee nabanye, uthe isikole sibaluleke okudlula yonke into.
“Kumanje ngenza iHonours Degree ezifundweni zeFinancial Management eCharted Institute of Management Accauntants (CIMA),” kusho yena.
Uzakwabo omusha kaMs Cosmo, uDJ Andy X, uthe ukujoyinwa nguMs Cosmo kuzovulela amathuba oDJ besifazane base-Afrika yonke njengoba iChannel O isakaza nangaphandle kwakuleli.
“Sebebaningi oDJ besifazane abakhona kodwa bayingcosana abakwazi ukudlala kahle. Ukubona kwabo uMS Cosmo kuzobagqugquzela ukuthi basebenze kanzima ukuze bafane naye,” kusho u-Andy X.
Services


text:
NONTUTHUKO NGUBANE
IMINDENI yabashonile emuva kokugijima kwinhlolokhono yamaphoyisa omgwaqo eHarry Gwala iyavutha ithi ifuna izimpendulo ezizwakalayo ukuthi izingane zayo zibulawe yini.
Isibalo sabashonile sesikhuphukile safika kwabayisishiyagalombili.
La mazwi azwakaliswe yimindeni ehlukene Isolezwe elikhulume nayo emuva kokuthola ukuthi izihlobo zayo zishonile ngenxa yokugijima elangeni elalishisa likhipha umkhovu etsheni ngoLwesine nangoLwesihlanu ngesonto elidlule.
UMnuz Xolani Gumede (29) waseManguzi ube ngowesishiyagalombili kwabahlolela lo msebenzi oshonele esibhedlela sase-Edendale ngoLwesibili.
Wangena esibhedlela kusukela ngoLwesine emuva kokugijima ibanga lika-4km ngemizuzu engu-30.
Umndeni kaXolani obusemahhovisi oMnyango wezokuPhepha izolo uthe kuningi osabheke ukuba kuvezwe yilo mnyango ngokwenzekile.
“Sikubheke kakhulu ukuba isigungu esizimele sibheke ukuthi kwenzekani kuze kushone abantu abaningi kangaka. Sifuna ukuthola konke okwenzeka,” kusho uNksz Angela Gumede, ongudadewabo kamufi.
Unina kaXolani, uNkk Thandiwe Gumede uthe ulahlekelwe ngumuntu obeyikho konke empilweni.
“Bese ngisele nezingane ezimbili manje yinye esele. UXolani nguyena obesondla, izingane ezine zonke bezibhekwe nguye ngoba bekunguyena yedwa obebambe itoho. Ngihlukumezeke ngendlela eyisimanga,” kusho uNkk Gumede.
Abanye abashonile emuva kwale nhlolokhono nguMnuz Lenny Nxumalo (28) waseHappy Valley eWoodlands, uNksz Bongiwe Mbatha (29) waseKuvukeni eMnambithi, uMnz Sanele Ngcobo (22) waseSobantu eMgungundlovu noMnuz Senzo Mdlalose waseVryheid (28).
Uyise kaLenny, uMnuz Joseph Nxumalo ukhale ngokungabi bikho kwemizamo umnyango oyenzile ukuhlangabezana nabo wathi ziningi izimpendulo abadinga ukuba uziphendule.
“Ngifuna incazelo ngokwenzekile ngengane yami. Kumanje ngifisa ukuyingcwaba ngoMgqibelo kodwa anginayo imali, akukho nosizo esengike ngaluthola. Inhliziyo yami ibuhlungu kakhulu ngengane yami ngoba iyona ebisondla ekhaya,” kusho uNxumalo.
UBongiwe obondla izingane zakubo ezingaphezu kwezinhlanu, ezikadadewabo neyakhe, umndeni wakhe nawo uthe ufisa ukuthola incazelo ngokwenzekile.
Ugogo kaBongiwe uNkk Mhlophe Thwala uthe balahlekelwe yithemba labo lokugcina.
“Sifuna ukuthola ukuthi kwenzekeni njengoba ingane iphume iyofuna umsebenzi kodwa yabuya isiyisidumbu,” kusho uNkk Thwala.
Ubabekazi kaSanele naye ukhale esifanayo wathi balinde ukuzwa ngophenyo ukuthi kwenziwa yini ukuthi abantu abangu-15 000 bagijinyiswe ngosuku olulodwa banganikezwa namanzi.
Services


text:
Zingase zingene enkingeni izikhothane
2012-11-13 14:02
Johanensburg - Amalungu eqembu loswenka izikhothane ashiye abantu becishe benyathelana bejaha imali eyamaphepha o-R100 ebebeyidabula bayikhiphe ngamawindi ezimoto eBraamfontein, eGoli ngoMgqibelo, kubika iSowetan ngoLwesibili.
Lesi sigejana sentsha sidume ngokudabula izimpahla zikanukusho, nokuthi yikhona okutshengisa ukuthi banemali kangakanani.
Ukudabula kwabo imali kudale isiphithiphithi ngesikhathi abantu bebhuduzela bezama ukunqaka le mali.
Okhulumela iBhange loMbuso uHlengani
Mathebula utshele leli phephandaba ukuthi ukudabula imali kuyicala elibomvu,
“Ngenxa yokuthi baphambana nomthetho uSection 34(F) weSA Reserve Bank Act
90 of 1989.
“Ngisho kungathiwa lokho ukwenza ngasese noma esidlangalaleni, akwamukelekile."
Abantu ababanjwa bedabula imali bazobhekana nokucekela phansi impahla yoMbuso.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
2014-08-30 08:10
Amasosha omkhosi wasemanzini eKenya asecwilise umkhumbi obuqukethe izidakamizwa ebezingadayisa izigidi zamarandi, ogwini lwedolobha iMombasa.
2014-08-29 18:15
Umlisa waseHarare utshele inkantolo ukuthi unkosikazi wakhe wayemncisha ucansi emtshela ukuba akahambe ayozithokozisa ngendodakazi yabo eneminyaka engu-20 ubudala.
2014-08-29 17:36
Sekuqinisekiswe ukuthi kutholakale umuntu wokuqala one-Ebola eSenegal, endaweni enkulukazi yezamabhizinisi neyisizinda sezinhlangano ezihlinzeka ngosizo kubantu.
2014-08-29 14:33
Izohlala ejele isikhathi esingunyaka indoda yase-Abuja, eNigeria, ebanjwe izitika ngocansi nembuzi, yase izama ukubaleka.
2014-08-29 11:35
Umfana waseZvishavane, oneminyaka engu-14 ubudala, nowayegqekeza imizi yabantu ngoba efuna ukuyobukela opopayi kumabonakude, ugwetshiwe yinkantolo.
2014-08-29 07:46
UMengameli waseZambia uMichael Sata uxoshe uNgqongqoshe wezobuLungiswa kulandela izinsolo zokuthi abasaboni ngasolinye, kusho umbiko.
2014-08-28 17:30
Isibalo sabantu asebebulawe yi-Ebola emazweni aseNtshonalanga Afrika sesinyukele ku-1 500 kanti bangaphezulu kwabangu-3 000 okubikwe ukuthi sesibangenile.
2014-08-28 14:28
Abeqembu likaMengameli uRobert Mugabe, iZanu-PF, sebexwayise amalungu eqembu ukuthi angahambe ekhuluma kabi unkosikazi kamengameli, uGrace Mugabe.
2014-08-28 12:33
Inhloko yePhalamende eNiger, ephenywa ngamacala okushushumbisa izingane, kuthiwa isibalekele eBurkina Faso kanti lokhu kuthiwa kuqinisekiswe yizikhulu zakhona.
2014-08-28 07:48
INkantolo yeMantshi yaseMberengwa eZimbabwe ihlawulise owesilisa obhaxabule umqwayizi ohluleke wukumjabulisa ngokocansi, kusho umbiko.
2014-08-27 16:07
Umeluleki ophezulu kaMengameli waseSierra Leone uthi sekushone udokotela wesithathu ebulawa yi-Ebola, nokuyinto ebuyisela emuva imizamo yokulwisana negciwane.
2014-08-27 13:35
Ubalekiselwe eGermany udokotela wenhlangano iWorld Health Organization (WHO) ohaqwe yisifo se-Ebola eSierra Leone, kusho umbiko.
2014-08-27 11:35
UMengameli waseNamibia uHifikepunye Pohamba usenxuse wonke amaqembu ezepolitiki ukuba akhankase ngokuthula njengoba kuza ukhetho kuleli lizwe ngoNovemba.


text:
IMOTO: Freelander2
BAYILANDE phansi iFreelander 2 kwa Land Rover njengoba entsha beyibuyise isishintshe ngokwedlulele kuneyaphambilini. Izinto kwa- Land Rover abaqinise kakhulu kuzo kube ubuntofontofo kanye namandla ahambisana nokubambelela emgwaqweni. Imibala emisha ebonakala okokuqala kwi- Freelander 2 iyona abadonse ngayo amehlo kakhulu. Zonke lezi zinto zenza iFreelander 2 Sport Utility Vehicle (SUV) ihluke kwezinye izimoto ezisesigabeni sayo. Njengomuntu oke wahamba nge Freelander 2 ngicabanga ukuthi lena entsha izogila izimanga emakethe uma kuya ngawo amagama enkehli ngezinto abazishoyo ngayo kwa- Land Rover.
Phela lena yaphambilini ibingenayo i-touch screen, ingasaphathwa ke eyokuthi isingu 7 inch kanye nenxakanxaka yezinto ezihambisana nayo. Enye into ebonakala izodonsa kakhulu abantu kule moto ubuchwepheshe obusha obutholakala kumabhuleki ayo obubizwa nge-‘intelligent’ electric parking brake’. Lobu buchwepheshe busebenza ngokuthi ngesikhathi umshayeli efaka amabhuleki imoto ingavele ibambe ngqi kodwa kuye ngokuthi ihamba endaweni enjani. Lokhu kuhambisana kakhulu nezokuphepha. Ikhamera yangemuva esiza umshayeli uma epaka ungakwazi ukuthi ungagcini ngokubona imoto kwi-screen kodwa kukhona nezwi elikulekelelayo likuxwayise uma usengcupheni yokushayisa.
Into eqapheleka kalula uma ungena kule-Freelander 2 u-dashboard wakhona kanye ne-centre console esihlelwe kabusha. Uma uyazi endala iFreelander 2 kulokhu uzoqaphela ukuthi amabhathini eTerrain Response aseshintshiwe esikhundleni sawo kwafakwa ama switch kanti nesikhala sokubeka izinto basandisile ngaphambili.
IFreelander 2 eyi SE itholakala ngemibala emithathu emisha okungu Ebony, Ivory noma uPimento.
Kukhona iFreelander S lena abathi ngebandayo ngolimi lwaselokishini ebizwa nge-entry level bese kuba khona i-SE esesigabeni esithe thuthu ngokwezinga.
Umehluko kulezi zinhlobo awubonakali kakhulu kodwa ugqame ngaphakathi ngoba kwi S izihlalo zakhona zikhavwe ngesikhumba esijwayelekile, kanti i-SE inesikhumba soqobo esigqize nge stich. Okunye ehluke ngakho i-SE ama-fender ne-grille kanye namasondo angu 19 inch.
OKUSHA KWI FREELANDER2
Isiphuma nenjini engu 117Kw Si4 engu 2.0-litre GTDi esebenzisa upetrol
Isikalo sesisi esingcolisa umoya sehlile ngo 14% saba ngu 224 g/km.
Amandla enjini bawanyuse ngo 7% afinyelela ku 340Nm.
Bayihlele kabusha ngaphakathi njengoba isidle ngokuba isporty.
Izinto ezitholakala kwi Range Rover Evoque zikhona nakwi Freelander 2.
Isidle ngemibala emisha egqamile ngaphakathi.
Iphuma ne-screen esingu 7 inch esichofozwa ngomunwe.
Umsindo we-radio ephuma nezipikha ezingu 825Watts kanti izipikha sezizonke zingu 17.
Inekhamera ngemuva.
IZINJINI ZE FREELANDER
Abantu abazothenga le moto bazokwazi ukuzikhethela phakathi kwezinjini ezimbili okukhona kuzo engu 2.2 litre edonsa ngodizili enamandla afinyelela ku 110kW kanye ne torque engu 140kW. Le moto idonsa ngawo womane amasondo.
Kukhona nenye injini engu 2.2 litre enamandla afinyelela ku 110kW yona edonsa ngamasondo amabili. Iphuma no-gearbox ongu 6 speed oshintshwayo.
Le moto idunyiswa ngokucindezela ibhathini, kanti ngebanga elingu 100km isebenzisa amalitha angu 6.0 kaphethiloli.
Kwezokuphepha iFreelander iphuma ne- Anti-lock Braking System (ABS), Electronic Traction Control (ETC), Electronic Brake-force Distribution (EBD), Cornering Brake Control (CBC), Emergency Brake Assist (EBA), Dynamic Stability Control (DSC), Roll Stability Control (RSC) ne-Engine Drag Control. Kungalesi sizathu iFreelander 2 ithole ukuhlonishwa ngezinkanyezi ezinhlanu ngesikhathi ivivinywa ngaphambi kokuba ikhishwe emakethe.
Le moto iphuma nama-airbag ayisikhombisa okukhona neyasedolweni ngasohlangothini lomshayeli kuphela.
Services


text:
I-SABC imise inkulumo noZapiro - Umbiko
2012-12-13 10:03
Johannesburg - Isiteshi esisakaza ngomoya i-SABC simise inkulumo nomdwebi uJonathan Shapiro, owaziwa ngelikaZapiro, nodume ngokudweba abukise ngosopolitiki.
Imibiko yephephandaba iThe Times ithi uZapiro uqophe le nkulumo ebekulindeleke ukuthi isakazwe yase imiswa.
Kuthiwa umyalelo wokumiswa kokusakazwa kwayo uqhamuke “kwabaphezulu”.
“Ngisho ngesikhathi senkulumo bekungathi bayangiphoqa ukuthi ngikhulume kahle ngoMengameli uJacob Zuma,” kusho uZapiro.
Okhulumela u-SABC uKaizer Kganyago utshele iphephandaba wathi akasazi isizathu sokumiswa kwenkulumo, ebekulindeleke isakazwe ohlelweni i-Interface.
"Inkinga ukuthi abantu bacabanga ukuthi isinqumo sokumisa inkulumo sithathwe ngenxa yabo. Asihlangene namuntu lesi sinqumo.”
Ngenyanga ka-Okthoba uZuma wahoxisa icala lokwehlisa isithunzi ayelethwese lo mdwebi.
Akusikho okokuqala lesi siteshi simisa inkulumo ehlobene nezombusazwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
FANELESIbONGE BENGU
UPHROJUSA wabaculi bowokholo eThekwini uLwazi Mngomezulu uthi ufuna ukubusisa abantu ngezinsimbi zomculo wokholo ezihamba zodwa zingaphelezelwa mazwi.
ULwazi osephrojusele abaculi okubalwa kubo uSfiso Ncwane, Thinah Zungu, Amaqhaw’Ezulu, Sgwili noBabo nabanye, uthe umatasa uhlanganisa i-albhamu yowokholo eshaya ngezinsimbi zodwa.
Lo phrojusa owaqokelwa emkhakheni weBest Engineer kumaSABC Gospel Crown Awards nyakenye kodwa wakhala ngaphansi, uthe uthathe izingoma zakudlala ezaziwayo wazenza kabusha ngezinsimbi.
“Sekukudala le nto yagcina ukwenziwa, uma ngikhumbula yagcina ngoSizwe Zakwe kudala. Ngithathe izingoma ezazidume ngezikhathi zakudala ngazidlala ngepiyano, izimfiliji nezinye izinsimbi,” kusho uLwazi ongumnikazi weNMZ Productions enesitudiyo ku-Albany Groove enkabeni yeTheku.
ULwazi uthe phakathi kwezingoma azenzile kubalwa eyomculi osewashona nosanda kukhunjulwa, uVuyo Mokoena ethi Imisebenzi Iyabonakala.
“Zikhona nezinye ezifana nethi Ngobekezela kanti sezizonke zizoba ngu-12. Engingakusho wukuthi kuzoba yi-albhamu emnandi futhi okuzoba lula kubantu ukuthi bayicule uma bedumisa,” kusho uLwazi.
Services


text:
SIZWE BLOSE
UMCULI we-jazz ozakhele udumo ngokukhulumisa isigingci uthi uzobe eshiyelana inkundla noGandaganda baseNingizimu Afrika, iSoul Brothers.
UJimmy Dludlu uveze ukuthi into emchaza kakhulu ukuthi uzobe edlala okokuqala eThekwini.
“Baningi abalandeli bami abahlezi bengibuza ukuthi ngiza nini kuleli dolobha, yingakho zingijabulise kakhulu izindaba zokuthi ngizocula khona. Njengamanje ngiseMalahleni, eMpumalanga ngijikeleza nayo iSoul Brothers. Sizothi uma siqeda lezi zindawo esizihambelayo sigcine e-ICC Arena, eThekwini,” kuchaza uJimmy Dludlu.
Ubezwakala ngisho ekhuluma ukuthi ziyamthokozisa lezi zindaba.
Uthe uzoqhulula zonke izingoma zakhe kusukela kwi-Essence Of Rhythm.
UJimmy uphinde wazakhele udumo ngokuhlezi edla umhlanganiso kumaSouth African Music Awards kanti useke wasebenzisana nabaculi abaningi okungabalwa kubona uChicco Twala, Brenda Fassie, Sipho Mabuse, Miriam Makeba, Victor Ntoni, Busi Mhlongo, Robbie Janson, Winston Mankunku nabanye.
UBhodloza Nzimande ongumgqugquzeli walolu hambo lamaSoul Brothers ukuqinisekisile ukuthi uJimmy Dludlu useyingxenye yomjikelezo waleli qembu.
“Sibone kufanele ukuthi sithole umculi ozophelezela amaSoul Brothers, sithe uma sibheka sabona ukuthi akekho omunye ngaphandle kukaJimmy osezakhele igama kubathandi bomculo. Okuhle ngoJimmy ukuthi uyahlonishwa kanti nawo amaSoul Brothers ayahlonishwa ngomculo wawo,” kuchaza uBhodloza othe abafuni abantu abangena namhlanje estudiyo baqede ngakusasa.
Uthe bebefuna umculi ozinika isikhathi uma ehlanganisa ingoma, hhayi owenza ubuwaqawaqa.
Uthe bazokuba seThekwini ngoSepthemba 22 abantu bangaqala babe bebeka imali kusenesikhathi.
Services


text:
INGQOMONDO yomdondoshiya wendoda esukile akumele ikhathazeke ngokuthi izoba nenkinga uma ingena kwi-Volvo C70 (islahlamatende) ngenxa yokuthi isikhala phakathi kwekhanda nokhakhayi le moto sanele ngendlela yokuthi angeke nangengozi uze uzithole usushayisa ophahleni lwemoto uma kuba nenkinga.
Isikhala nje esikhona phakathi kwekhanda nokhakhayi siyagculisa. Phela imakwabo le ingakubukisa ngabantu uma uzoyizela ngobuso ngoba indawo kakhiye ingakwesokunxele, okuyinto engajwayelekile kuleli.
Kumele uthi ukusiqinisa isandla ukuze ishaye ukhiye idume.
Uma ungaphakathi uphephe ngokwanele kule C70 ngoba iphuma nama airbag ezinhlangothini, kumshayeli nephasenja, akulula nokuthi uma nishayisa ngasohlangothini nilimale.
Ezinye izinto enazo iSide Impact Protection System ehambisana nama airbag. Kukhona nenye i-airbag eqhamuka okhakhayini evikela amakhanda iRoll Over Protection System, Anti Brake System, Electronic Brakeforce Distribution, Electronic Brake Assist, Dynamic Stability neTraction Control.
Noma usungene ngaphakathi wanethezeka, kodwa angeke nje uvele ufake kalula igiya noma ngabe iwuhlobo lwe-automatic.
Kudingeka ukuthi uciphize inkinobho ekulo igiya ukuze lihlehle kalula. Lokhu kwenzelwa ukuqinisa ezokuphepha nokuthi abafana bangayithathi kalula.
Sebeyongixolela kwa-Volvo, cha yinhle impela ngaphandle kodwa ngaphakathi ohlangothini lomshayeli ibahlulile.
Mhlawumbe kungenzeka ukuthi yimina ongazazi izinto njengoba ngiziphumela eStonehill, kodwa baningi abavumelana nami. Lolu gabagaba lwesikhala esishiywe ngemuva ngakwesokunxele lapho kukhona umsakazo ngempela esani.
Engikuqaphelile ukuthi nakuba kuyi “slahla”, kodwa isikhala sanele ukuhlala abantu ababili ngokukhululeka. Itholakala ngemibala eyisishiyagalombili ehlukene, nosayizi abahlukene bamasondo namarimu akhona kusukela ku 17 kuya ku 18 inch.
Noma ifakelana amehlo, kodwa ngikuqaphelile ukuthi yinhle kakhulu uma ivuliwe ngoba ukwazi ukubona kahle ingaphandle nengaphakathi layo.
Kuthatha imizuzwana engu 20 ukuvula nokuvala ukhakhayi lwayo olunqamuke kathathu.
Services


text:
NOKUBONGWA PHENYANE
NGEKE bazisole nakancane abesifazane abazobe behambele umcimbi omkhulu ohlelwa yiSolezwe, Intandokazi Women’s Club.
Lo mcimbi okuzobe kuboshelwe kuwo abesifazane abanamagalelo ehlukene empilweni, uzobe usehhotela eligudle iJozini Dam okuyidamu eliheha abaningi ngenxa yobukhulu bayo nobuhle bokukakwa yizintaba, iJozini Tiger Lodge, eJozini ngoJuni 9.
Konke sekumi ngomumo ngalo mcimbi njengoba izipho zizobe ziyindathane, imbokodo ezobe iwuhambele ezozihlomulela ngazo.
Ngokusho kukaNksz Precious Gumede weSolezwe, izipho zizobe ziziningi njengoba lokhu kuhambisana nokuthi leli phepha ligubha iminyaka eyishumi lasungulwa.
Izipho ezihlanganisa amawashi akwaHallmark, izitsha zakwaTupperware, microwave, amaketela, ayina, amahempa avela ebhange Ithala, awakwa-Inecto, Spekko Rice nama-CD ahambisana nama-DVD eqembu lomculo wokholo iJoyous Celebration ngezinye zezipho abantu besifazane abazoba kulo mcimbi abazozititilizela zona.
“Konke sekumi ngomumo kulo mcimbi. Kuningi esikuphathele imbokodo ezoba kulo mcimbi wethu wesibili kulo nyaka futhi osazohambela nakwamanye amadolobha,” kusho uNksz Gumede.
Kulo mbuthano wabesifazane kusuke kuhlomiswana, kwakhiwana, kuthuthukiswana ngezinto eziningi ezithinta imbokodo njengoba izikhulumi ezisuka eMinyangweni kahulumeni nasezikhungweni ezahlukene zisuke zethula izinkulumo.
Uhlelo kulo mcimbi luzobe luphethwe yintokazi esizakhele igama emkhakheni wezamabhizinisi uNksz Zama Phakathi.
Izikhulumi ezifana noNkk Bridgette Shabangu woMnyango wezoBulungiswa KwaZulu-Natal, Vuyi Gama oyinxusa lakwa-Inecto nezikhulumi zaseThala bazobe beshiyelana inkundla.
Umculi we-jazz waseMlazi uMelody naye uzothokozisa imbokodo ngezingoma zakhe ezahlukene njengoba kunguye ozonandisa ngokudla komphefumulo.
UNksz Gumede uthe kubantu besifazane akade befisa ukuba yingxenye yalo mcimbi, sekumele balindele olandelayo ngoba izikhala zokungena seziphelile.
Phakathi kwabaxhasi balo mcimbi wangoMgqibelo singabala uMnyango wezoBulungiswa KwaZulu Natal, Ithala nabakwa-Inecto.
Services


text:
Ibhungu lilandisa ngesiphepho eKZN
2013-02-13 12:01
Mlondi Radebe, The Witness
Durban - Ibhungu laseMsinga lithi namanje asisuki emqondweni walo isithombe sezihlobo salo ebezigugulwa ngamanzi ezikhukhula kulandela ukuhlasela kwesiphepho kuleya ndawo ngoMsombuluko ebusuku.
Amaphoyisa angabatshuzi athole isidumbu soyedwa ngoLwesibili, kanti ababili basadukile.
Elandisa ngalesi sigameko, uMelusi Gwala, 19, uthe ubeyedwa egumbini elisekhaya kubo ngabo-18:00 ngesikhathi kuqala imvula enamandla.
“Ngizwe abantu bememeza bethi asibaleke amanzi angena endlini. Ngilunguze ngewindi ngabona amanzi eza njengegagasi eqonde endilni."
Lokhu kudalwe ukugcwala ngokweqile komfula iSibumba.
Ubone kungcno agibele phezu kwendlu ukuze asinde.
“Bengibona yonke into amanzi egugula imizi, okubalwa nale ebengimi kuyo," esho.
Kuthe kusenjalo wabona u-anti wakhe, uDudu
Dlamini, 36, umzala wakhe uSiya, 21, no-Amanda Dlamini, 12, beguguleka.
Ikhansela lendawo uZakhele Sithole, uthi yena usizwe ukubaleka ngemoto, nakuba usindile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Kushone abathathu emlilweni eKapa
2013-02-04 16:30
Cape Town - Intombazanyana eneminyaka eyisithupha ubudala kanye nabesifazane ababili, bashonile esehlakalweni somlilo oqubuke eMitchells Plain, kusho izikhulu eKapa ngoMsombuluko.
Inganyana yomfana kanye nomunye wesifazane basesimweni esingesihle, kusho okhulumela abezinhlekelele eKapa uWilfred Solomons-Johannes.
Umlilo uqubuke eTafelsig, ngeSonto ebusuku, kushe umuzi nomjondolo ongaphandle.
UMinnie Simmons, 42, Charlene Simmons, 6 kanye no-Amanda Claasen, 19, bashonile kulo mlilo kwathi uChristina Lotz, 67, nenganyana yomfana enamasonto ayisikhombisa ubudala, bona bangeniswa esibhedlela.
Amanye amalungu omndeni ahlinzekwe ngezinsiza ezihlanganisa izingubo zokwembatha, kuyaphenywa imbangela yomlilo.
– Landela Izindaba News24 kuTwitter
(@IzindabaNews24).


text:
Asikho isidingo sezidubedube - Zuma
2012-11-01 14:57
Cape Town - UMengameli Jacob Zuma uphinde wanxusa abavukuzi abasezitelekeni ukuba babuyele emsebenzini ngokushesha, kulandela ukubikwa kodlame kwezinye izimayini.
Ekhuluma ngesikhathi kuvulwa ngokusemthethweni iNational House
of Traditional Leaders ePhalamende, uZuma uthe yize abasebenzi benamalungelo, lokhu kumele kwenziwe ngendlela ehambisana nomthetho.
"Ngithanda ukuthatha leli thuba ngisho ukuthi kumele luphele udlame nokusabisa ezimayini."
UZuma uthe asikho isidingo sezinxushunxushu nokungalawuleki.
"Sicela abasebenzi ukuba baphindele emsebenzini, basebenzise imigudu eshicilelwe eMthethwenisisekelo wezwe ukuzwakalisa izimfuno zabo," esho.
Lokhu kulandela ukubulawa kwabavukuzi ababili emayini yaKwaZulu-Natal.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
WASHINGTON DC—
UMongameli Robert Mugabe kanye lebandla lakhe leZANU PF babikwa beyale isicelo sokuthi umuyi obengumdlali wenguqu olodumo eZimbabwe, uAdam Ndlovu, aphiwe inhlonipho yeqhawe lesizwe.
Unobhala obona ngenhlelo zebandla leli uMnumzana Didymus Mutasa ubikwa etshele iphephandaba leNewsday ukuthi inhlonipho yeqhawe iphiwa abalwa impi yenkululeko hatshi abezemidlalo.
UMutasa ubikwa ethuke abacele ukuthi uAdam aphiwe linhlonipho wathi kabacabangi babona angani iNational Heroes Acre ngeyokudlala. Kodwa angakukhulumanga ngakho yikuthi umuntu wonke uyakwazi ukuthi kulabanye abalele emathuneni la abangayanga empini.
Lesi sicelo sibikwa sethulelwe idale leCabinet ngumsekeli wenhloko kahulumende uNkosazana Thokazani Khuphe webandla leMDC elikhokhelwa nguMnu Morgan Tsvangirai.
Iziphathamandla zeZANU PF abatholakalanga lapho bedingwa yiStudio 7 ukuthi ngowabo umlomo ukuthi kungani lesi sicelo silahlelwe khatshana.
UMnumzana Joel Gabhuza umskeli wesikhulumi sebandla leMDC ekhokhelwa nguMnumzana Morgan Tsvangirai utshele uGibbs Dube weStudio 7 ukuthi bebevele bekwazi ukuthi iZANU PF ayisoze yamukele lesi sicelo.
Ingxoxo loMnu Joel Gabhuza


text:
INTATHELI YESOLEZWE
AKUDINGEKI ukuthi umuntu ongumnikazi wendawo edayisa utshwala naye abe yisidakwa. Uphendule kanjena uKhomishana omusha wamaPhoyisa, uGeneral Mangwashi Phiyega izolo ngesikhathi ebuzwa ngamava akhe ebuphoyiseni.
“Angikaze ngibe yiphoyisa selokhu kwathi nhlo kodwa engithanda ukukusho nje wukuthi akudingeki uze ube yisidakwa ukuze ube neshibhi,” kushi uGeneral Phiyega esithangamini sabezindaba ePitoli.
Uqhube wathi: “Ngizofunda okuningi ... ngahluleleni emuva kwezinyanga ezingu-12 nisho-ke ukuthi ngabe ngiwumuntu okwaziyo yini ukufunda abambe ngokushesha noma qha.”
UGeneral Phiyega ukuvezile ukuthi akanawo amava omsebenzi othinta ezobuphoyisa wathi ngeke akufihle lokho kodwa wathi njengoba engena kulesi sikhundla uhlome ngolunye ulwazi oluningi lweminye imikhakha.
“Akekho umuntu ofika esehlome ephelele ngakho konke, kodwa sonke siba nokunye esikunika abanye nathi sifunde kubo sibuye sibacobelele ngolwazi nathi esinalo. Kuyasizwana. Ngikholwa wukuthi nami kukhona engizokwenzela umbutho,” kusho uGeneral Phiyega.
Ngesikhathi ebuzwa ukuthi ucabangani ngokushiwo yinyunyana yamaphoyisa ethe kuyichilo nendelelo emphakathini ukuthi kukhethwe nje umuntu ongazi lutho ngezobuphoyisa ukuba aphathe isikhundla sokuba nguMkhuzi wamaPhoyisa kuleli, uGeneral Phiyega uphendule wathi akakulungele ukuphawula ngalokho.
Kodwa wengeze ngokuthi: “Ngizimisele ukusebenzisana nanoma ngubani ozongamukela.”
UGeneral Phiyega uqokwe nguMengameli Jacob Zuma ngoLwesibili emuva kokumemezela izindaba zokuxoshwa kukaBheki Cele obenguKhomishana.
Izolo uCele uyale uPhiyega wathi kumele asebenzisane namaphoyisa atshalwa ngaphandle zonke izinsuku, angagxili nje kuphela kosigaxamabhande.
UGeneral Phiyega uthe uyazi ukuthi mkhulu umsebenzi abhekene nawo futhi kawulula. Uthe ukuze aphumelele uyakuqonda ukuthi kumele alalelisise.
Services


text:
UMA kukhulunywa ngokukhipha unyawo kumbe ukudlisela ogageni oncintisana nabo kusuke kukhulunywa ngabakhi bezimoto emhlabeni abashiye izethameli ziconsa amathe ngezimoto ezintsha abakhombise ngazo kwiJohannesburg International Motor Show (JIMS), ezosongwa ngeSonto eNasrec eGoli.
Uma ufuna imoto yomtsako, usina uzibethele kusukela kumaBMW ekhiphe entsha i-1 Series econsisa amathe. Yile nkampani ephinde yakhe iMini Cooper. Kulo mbukiso ikhiphe unyawo ngentsha iMini Cooper ekushiya ubambe ongezansi. Le nkampani iphinde yakhalisa abantu ngokwethula entsha i-BMW M5, inkunzimalanga yomtakabani. Iseyodwa kuphela kuleli kanti bebengafuni noyedwa ozongena ngaphakathi azidelise ngokuyithinta nje.
AbakwaMercedes Benz bakuphindile abadume ngakho. Bethulele umphakathi isilwane somhlola i-CLS Roster ongacishe uyifanise neSLK kodwa yona yehlukile. Igqama esixukwini le nkunzimalanga. Ibiphelezelwa ngezakwabo ezisanda kwethulwa njengayo entsha i-SLK, CLS, C-Class Coupe nezinye.
Bekungabe akuwona umbukiso ingekho inkampani eyakha ubutsetse bakwa-Audi. Imoto yabo engiyethulele isigqoko ngentsha ceke i-Audi A8 ebukeka iyibhanoyi ngaphakathi. Uma uhleli ngemuva ungathi kushoda isiteringi kuphela ngendlela enobuchwepheshe ngayo. Sekushoda ukuba iphakamele emoyeni indize le nkunzimalanga. Ngeke udlalele ngakuyona njengoba iwu-V12 Quattro futhi idinga liqine ngempela iphakethe.
AbakwaMcLaren baqhamuke nomusha umshini abawethule kulo mbukiso. AbakwaVW bayibekile induku ebandla kanti nabakwaGeneral Motors bavuke neSS Lumina iveni Elisha, bethula iChev Utility ezothandwa kakhulu kunakuqala. Babukisile impela ngeveni labo i-Isuzu ebelikhanya esiswini kungathi linqunu, njengoba sasibikile ngeledlule. I-Kia Optima ngenye yezimoto ezithandwe kakhulu kulo mbukiso njengoba bekungalindelekile ukuthi bangakha imoto esezingeni eziphezulu kangaka. Ungabala kushone ilanga. Empeleni uma ungaqhathanisa lo mbukiso nenye into ungafaniswa neVodacom Durban July.
Services


text:
Dakar - Lowo obengumengameli waseMali u-Amadou Toumani Toure, nowakhishwa ngendluzula esikhundleni ngamasosha ngenyanga eyedlule, ubhace eDakar, kusho iHhovisi likaMemngameli waseSenegal ngoLwesihlanu.
U-Abou Abel Thiam, okhulumela uMengameli waseSenegal uMacky Sall, utshele abezindaba ze-AFP ukuthi uToure, uyiswe eResidence Pasteur, okuyindawo egcina izicukuthwane.
"Ubengatatazeli, konke kubukeke kuhamba kahle njengoba ubenomndeni wakhe ophelele ongamalungu abalelwa ku-15," kusho uThiam.
UNgqongqoshe wezangaPhandle eSenegal u-Alioune Badara Cisse nguyena obebalandile enhlokodolobha yaseMali iBamako.
Akucaci noma uToure uzohlala noma ubedlula eSenegal.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
Sapa - AFP


text:
IMOTO: Kia Soul
UBANI osengaphinda agigiyele ngezimoto zakwaKia njengoba eminyakeni edlule zaziphendulwa ihlaya ngabantu ababengazitsheli ukuthi ziyoke zifike kuleli zinga ezikulo namuhla. Akuwona uKia kuphela ababewubhuqa kodwa noHyundai, namuhla okuyizinkampani ezihamba phambili emhlabeni ikakhulukazi lapha eNingizimu Afrika. Amasonto amabili engawachitha eSeoul eSouth Korea ngoJanuwari 2011 angivula amehlo ngezimoto zakwaKia.
Izimoto zakwaKia eziphethe isitayela kulezi zinsuku iSportage, Optima, Sedonna (okuyibhasi lakhona) kuze kuyoshaya kwi-i30.
Ungaze uvalele ibhodlela leSoju liphele uma ngikulandisa ngezimoto zakwaKia, kungcono okwamanje sigxile kwiSoul eyethulwe kuleli sonto enenjini engu 2.0 litre eyi Crossover. Nakhu sengikhohlwa phela iSoju isiphuzo esishisayo esidumile eSouth Korea ongeke uphume esitolo sokudlela ungasibonanga etafuleni. Kuleli iSoju ngiyifanisa neSmirnoff, kodwa umehluko usekutheni eSouth Korea bayayihlonipha indlela abaphuza ngayo.
Uzokhumbula ukuthi iSoul akuyona imoto entsha njengoba yethulwa kuleli eminyakeni emithathu edlule eCape Town. Kuhle okwenziwe abakwaKia ukuthi bangabe sebeyiguqula kakhulu iSoul entsha kodwa bayakhele phezu kwesisekelo salena endala.
AMANDLA NO GEARBOX
Isikalo sale njini engu 2.0 litre singu 1999cc kanti sikhiqiza amandla afinyelela ku 122 kW netorque engu 200 Nm.
Kukhona edonsa ngamagiya ayisithupha eshintshwayo, bese kuba khona ezishintshayo. Ngaphandle kokwengeza amandla enjini zikhona ezinye izinto ezintsha abazishintshile njengamalambu angaphambili, itailgate, izibuko ezinhlangothini kanye namasondo asethe ukuba ugqinsi. Ngabe akuwona uKia uma bengawafakanga amalambu ayi LED Daytime Running Lights atholakala kwi Sportage ne Optima.
Muva nje izimoto zakwa Kia sezidle ngokugoloza nokuqumba ngaphambili okuthathelwe kakhulu ezimotweni zamaJalimane.
Okunye okwengeziwe ama park assist ahambisana nekhamera ekwazi ukusiza umshayeli abone ngemuva uma ehlehla noma efaka igiya eliya emuva.
Imoto idunyiswa ngebhathini nokhiye ofana nesensa okumele njalo ube semzimbeni uma uzodumisa. ICruise control itholakala kuphela kwi automatic.
Ezinye izinto ezihambisana nezokuphepha ezitholakala kuphela kwi 2.0 litre iVehicle Stability Management (VSM), Electronic Stability Control (ESC) ne Hill-start Assist Control (HAC).
Sesikhulume sageqa amagula nge 2.0 litre empeleni iSoul itholakala ngezinjini ezimbili kukhona nenye engu
1.6 litre nayo esebenzisa upetrol ephuma nezinto ezihlukene njenge air conditioning, Bluetooth, amawindi asebenza ngogesi ngemuva nangaphambili, iradio edlala ama CD elayisha ngaphambili, kanye nezindawo zokuxhuma iMP3/USB ne iPod.
ISoul itholakala ngemibala ehlukene okukhona omhlophe , Bright Sliver, Titanium Silver, Green Tea Latte, Tomato Red, Moonlight Blue nobizwa ngo Black Soul.
Ngaphakathi futhi iyazidlula ezinye izimoto ezingama Crossover ngoba yona inezindawo ezingu 14 ezingamakhosombe ongabeka kuzo izinto.
Services


text:
I-Independent Democrats igxeka u-Ehrenreich
2013-01-09 15:02
Cape Town - UNobhala weCongress of SA Trade Unions eWestern Cape uTony Ehrenreich, akanazwelo futhi akacabangisisi, njengoba egqugquzele abasebenzi basemapulazini ukuthi bateleke, kusho ilungu lePhalamende eqenjini i-Independent Democrats, uRodney Lentit
“ Kungukuxhashazwa kwabasebenzi basemapulazini okwenziwe nguTony Ehrenreich, ethi abateleke kuqala nje unyaka nesimo sezimali singesihle kahle,” kusho isitatimensde sikaLentit.
"Akwenzayo kuyipolitki nje eshibhile, inhloso yayo okungukuxhaphaza abantu abaswele.
U-Ehrenreich uthe angeke aze ephawule kulokhu kusho kukaLentit.
"Akawafundi yini amaphephandaba. Okwenziwa yiCosatu kuyimizamo yokusiza abasebenzi basemapulazini," kusho u-Ehrenreich.
"Bonke laba basebenzi abahlohlwe ngu-Tony Ehrenreich ukuthi bateleke, ngiyabanxusa bateleke ngokuthula," kuqhuba uLentit.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
HARARE—
Umqondisi weZIMRIGHTS uMnumzana Okay Machisa owetheswa icala lokudinda amaphetshana okubhalisa abantu ukuvotha ngaphandle komthetho usekhweze isicelo sokuhlawula imali yesibambiso eyebail edale laphezulu leHigh Court ngemva kokwalelwa imvumo yokuthonisiswa evela emzini wakhe lidale lika mantshi.
Igqwetha lika Machisa uNkosikazi Beatrice Mthethwa ubeke lesi sicelo phambi kukamahluli uJustice Felistus Chatukuta edale le High Court ngoMvulo. Ekhuluma kulesi sehlakalo uMthethwa wazise ukuba idale lika Mantshi laphosisa ngokwalela uMachisa isibambiso linganikezanga incazelo ezwayo yokwenza okunje.
Intathelizindaba yethu u Mark Peter Nthambe osethulela loludaba eseHarare.
Udaba lukaMark Nthambe lwebail kaMachisa


text:
THEMBA NTSHINGILA
UDEDELWE yinkantolo yamacala ezezimali eThekwini ngesexwayiso sokuthi aphinde avele futhi namhlanje uNkk Shauwn Mpisane ongusomabhizini odumile kuleli dolobha ukuze kulalelwe isicelo sakhe sebheyili.
UNkk Mpisane ubevele phambi kwenkantolo izolo ngamacala enkohlakalo abalelwa emalini engu-R140 million okusolwa ukuthi inkampani yakhe iZikhulise yasebenzisa imininingwane engekho emthethweni ngesikhathi ifaka amaphepha enhlanganweni yosonkontileka iConstruction Industry Development Board (Cidb) ukuze kuvuleke iminyango yamathenda.
NgoLwesithathu inkantolo ikhiphe umyalelo wokuthi aboshwe uNkk Mpisane, kwaphinde kwashaqwa nempahla yakhe okukhona phakathi kwayo imizi, izimoto zikanokusho, izicathulo, amaTV nokunye okuningi.
Ikhipha isinqumo mayelana nokudedelwa kwakhe ngesexwayiso imantshi uMnuz G Maree, ithe inethemba lokuthi uNkk Mpisane uzokwazi ukuthi aphinde avele namhlanje ngaphandle kokuphikisana nalo myalelo wenkantolo.
Ummeli kaNkk Mpisane uMnuz Jimmy Howse uvumele phezulu ngalesi sinqumo senkantolo emva kokuba kuke kwaba wumzukuzuku umshushisi uNksz Joanna Bromley-Gans, bevumelana nomphenyi wecala uColonel Kuben Naidoo ukuthi akanqatshelwe ibheyili.
Izizathu ebezibekwa wumbuso nomphenyi wecala ukuthi kungenzeka uMpisane aphinde aphazamise ofakazi nakuleli cala njengoba ake wakwenza lokho ngonyaka odlule ecaleni lenkohlakalo asolelwa lona.
UMnuz Naidoo uphinde wathi uxhaxha lwamacala asolelwa kuwona uMpisane kusukela ngo-2005 kuze kube u-2012, awambeki njengomuntu ofanelwe yibheyili. Uthe ukusoleka kwakhe ekutheni kube nguyena yedwa oqhubekayo nokuthola amathenda eMnyangweni wezemiSebenzi yoMphakathi kuhulumeni waKwaZulu-Natal ekubeni bekhona abanye osonkontileka okumele ngabe nabo bayahlomula, kusasho khona ukuthi kungaba khona okunye angase akwenze okungaphazamisa lolu phenyo.
UHowse uthe uMpisane ungumuntu othembekile, ongakaze angayilandeli imibandela yakhe yebheyili. Uthe useke wanikezwa ibheyili phambilini, waya phesheya kwezilwandle waphinde wabuya, okukhombisa khona ukuthi akayona ingozi uma enikezwa ibheyili.
“Ngikholwa wukuthi akunakho ubulungiswa ukusolwa kwakhe ngamathenda awathola eMnyangweni wezemeSebenzi yoMphakathi,” kuchaza uHowse.
Services


text:
SIMPHIWE NGUBANE
KUVAME ukuba nzima ukunikeza umshayeli izeluleko zokuthi ashayele kanjani uma izulu likhithikile noma kuneqhwa ngoba isimo esinjalo asijwayelekile emigwaqeni yaseNingizimu Afrika.
Ngesonto eledlule ngesikhathi imigwaqo imbozwe yiqhwa kukhombise ukubaluleka kwesidingo sokucobelelana ngamasu okushayeli ezimweni ezifuze lezi.
Imigwaqo engothelawayeka nemincane ibimbozwe yiqhwa okwenze kwaba yingozi ukushayela. Kuba yingozi kakhulu uma iqhwa selincibilika lokhu okwenza imigwaqo ibe manzi kubenzima ukulawula imoto.
Ngezansi ngezinye izexwayiso ezikhishwe ngochwepheshwe bezimoto nemigwaqo ezingasiza abashayeli ezimweni ezinjena.
1. Uma imoto ishelelela, nciphisa kancane ku-accelerator bese ubhekisa amasondo angaphambili lapho ishelelela ngakhona.
2. Qinisekisa ukuthi amathayi akho awayona impandla.
Amanye amazwe izimoto zisebenzisa amathayi abizwa ngokuthi i-chain or snow chain okwazi ukuwasebenzisa emigwaqeni esheleleyo.
Lokhu kuyihaba emigwaqeni yakuleli. Khumblula ukuthi nawo lamathayi angashelela uma kuneqhwa.
Qiniseka ukuthi ama-brakes asebenza kahle futhi axhunywe kahle futhi ayabambisisa
Anti-Lock Brakes – Cindezela amabhuleki kusukela iqala ishelelela imoto kuze kube iyama. Kungenzeka uyizwe idlikizela, unganaki lokhu kujwayelekile.
No Anti-Lock Brakes – cindezela amabhuleki kodwa uqinisekise ukuthi awuwalokhi amasondo. Dedela bese ucindezela amabhuleki futhi. Thatha lokhu njenge – “mechanical ABS”
3. Gcina amawindi akho ehlanzekile ngokuthi uncibilikise iqhwa, futhi ama-windscreen wipers asebenza kahle.
Sebenzisa okuthile okungacijile ususe iqhwa emawindini noma ngabe uhamba ibanga elifushane. Inkungu engaphakathi emotweni ingasuswa kalula ngokuthi uvule i-vent windows.
4. Qaphela amaloli noma izimoto ezisuke zikhucucula iqhwa emgwaqweni. Zivame ukuphayipha amalambu zixwayisa, ngakho qaphelisisa uma uzidlula emgwaqweni.
5. Shiya igebe elikhulu phakathi kwakho nemoto oyilandelayo.
6. Susa imoto ngegiya eliphansi futhi unciphise ku-accelerator uma ushayela ezimweni zomgwaqo ezingezintshe.
Amanye amaphuzu angenhla akhishwe uMqondisi oMkhulu kwa-RAC Driving Solutions, uMnuz Eugene Herbert.
Services


text:
LUNGI LANGA
UKUWINA akukhona okubalulekile kosefinyelele kabili kowamanqamu omncintiswano wokuklonyeliswa kwabesifazane abawusizo emphakathini, iShoprite Checkers Women of the year award.
UNkk Cwengekile Myeni (69) wakwaNyuswa, KwaZulu-Natal, uthe ufuna ukuqokwa kwakhe nakulo nyaka kube ngokuzokhuthaza abantu besifazane ukuthi baqhubeke nokuzinikela emsebenzini wabo.
Kulo nyaka uqokwe eqoqweni lezempilo kanti ngo-2010 wayeqokwe kwelezemfundo.
“Akungiphathi kabi ukuthi angihlomulanga ngalesiya sikhathi. Namanje akubalulekile ngokungako ukuhlomula. Ngijabulela ithuba lokukhuthaza abantu besifazane ukuze babone ukuthi akukho okungenzeki,” kusho uNkk Myeni.
Ungomunye wabangene kowamanqamu ohleni lwe-Health Care-Givers kulo mncintiswano.
Ukukhulela ebunzimeni kumenze wanozwelo lokusiza abantu, yingakho nje engumhlengikazi eHillcrest Aids Centre Trust.
Uthando lwakhe lokuthuthukisa abantu luvele kakhulu ngesikhathi eqala uhlelo lokweseka ogogo, i-Gogo Support Group esinogogo abangu-1 500 abavela ezindaweni ezehlukene abafundiswa amakhono ahlukahlukene ukuze basize imiphakathi abaphuma kuyo.
Uqale lolu hlelo ngo-2006 ngoba ebona kunesidingo esikhulu sokusiza ogogo njengoba bekuyibo abebenakekela abantu abaphethwe yingculazi futhi kuyibo abagcina bekhulisa izingane ezishiywe ngabazali ngenxa yalesi sifo.
Ogogo abakulolu hlelo bafundiswa amakhono ahlukahlukene, okukhona kuwo ukuthunga, ukukhulisa abantwana, ukuyala abashonelwe nezemidlalo.
UNkk Myeni usungule imidlalo yogogo ebizwa ngeGogolympics ebidlalwa ngoMashi kulo nyaka. Kule midlalo kwakukhona ogogo abangaphezu kuka-1 000 ababedlala ibhola lezinyawo neminye imidlalo. ngawo babehlose ukugqugquzela ogogo ukuthi baqhubeke nokunakekela impilo noma sebebadala.
“Le midlalo ayigcini ngokugqugquzela ogogo ukuthi bazinakekele kuphela kodwa ibanika nethuba lokuzithokozisa nabazukulu babo bazane kangcono. Kweminye imidlalo ogogo basuke besenkundleni yezemidlalo nabazukulu babo,” kusho uNkk Myeni.
Abaxhasi balo mncintiswano banxuse umphakathi ukuthi uvotele loyo abakholwa wukuthi ufanele ukuwina le ndondo yokuba ngowesifazane ovelele.
Amavoti abo azoba ngu-30% wemaki elizohlanganiswa nemibono yamajaji alo mncintiswano.
Abadle umhlanganiso bengabodwana kulo mncintiswano bazozitholela imali ibe ngeyabo kepha abayiqoqo bazonikwa imali engu-R100 000 ukuze baqhubeke nomsebenzi abawenzayo.
Umcimbi wokunikezela ngezindondo uzoba kwephezulu e-Emperors Palace, Egoli. Lo mcimbi uzovela kuthelevishini ngo-8 no 9 Agasti kuMzansi Magic, DSTV.
Services


text:
ZIMSHUBELE izinto uLindiwe njengoba esebuyele kubo elokshini, phela uLindiwe ubesehlala kubo ka-Bafana emajalidini njengoba ebezenza umuntu okhulelwe. Uthe ebuyela kubo unina wamxosha esho nokuthi makabuyele lapho esuka khona.
Yize efike kubo wahlanza indlu kwazise ibigcwele amabhodlela kabhiya unina ubuye etshwaleni wamxosha.
Umbuzo omkhulu ngowokuthi ngabe uLindiwe uzobuyela empilweni yakhe noBaksteen lapho bebhema khona izidakamizwa balale nasemaclubhini.
Uma ufuna ukubona konke lokhu bukela i-Tshisa ku-SABC 1 ngo-8.30 namhlanje ebusuku.
WUSUKU lokugcina lohlelo olubheka impilo yabadlali bebhola i-Footballers Lives. Namhlanje kuzobe kukhulunywa ngezithandani ezigqamile emdlalweni wengqamu kubhekwa ukuthi yimuphi umdlali oyiphethe kahle intombi yakhe. Babuye babheke abadlali bengqamu ababengalibheki ipali ngezikhathi zabo.
Phakathi kwalabo badlali kubalwa u-Maradonna, Pele, David Beckham nabanye.
I-Footballers Lives idlala ku-SABC 3 namhlanje ngo-9.10 ebusuku.
Services


text:
SIZWE BLOSE
UMCULI ophinde abe ngumqondisi wenkampani yomculo iKalawa Jazzmee uthi akukho akubalekelayo ngokuqondisa umdlalo okhuluma ngempilo yesihlabani somculi osadlula emhlabeni, uLebo Mathosa.
UMandla “Spikiri” Mofokeng bekulindeleke ukuthi aqondise uhlangothi lomculo kulo mdlalo, phambili okulingisa kuwo unontandakubukwa uKhanyi Mbau.
USpikiri ushaye ungqimphothe wahoxa kulo msebenzi yize ethi ubezimisele ngendlela emmangalisayo ukuqondisa lo mdlalo.
“ULebo bekuwusisi wami bengizimisele ngokwenza lo msebenzi kodwa ngaxakwa ukuthi ngalesi sikhathi ekumele ngisebenze ngaso nami kukhona engisuke ngimatasatasa ngakho,” kusho uSpikiri.
Uthe into ebe yinkinga ukuthi lo msebenzi ozomenza abe matasatasa wawuhlela kusenesikhathi, kanti kunzima ukuthi awuhlehlise yingakho evele wabachitha abasunguli balo mdlalo okhuluma ngempilo ka-Lebo.
“Akekho ongazi ukuthi uLebo besimthanda kanjani kwazise besisenkampanini eyodwa naye sichitha isikhathi esiningi ndawonye,” kuchaza uSpikiri.
Uthe ufuna ukukubeka kucace ukuthi akananxa nabahleli balo mcimbi lesi sizathu asibekayo siyisona futhi lento azobe eyenza uyenza minyaka yonke.
Lo mdlalo okukhulunywa ngawo uhlanganiswe umdlali osemkantshubomvu kwezokulingisa uSello Maake kaNcube owazakhela olukhulu udumo kwiGenerations.
USpikiri uyaziwa ngekhono lakhe emculweni kangangoba ngisho nayo iGenerations okuwumdlalo owuchungechunge wawudidiyelela ibika elidlala njalo uma uphela noma uqala lo mdlalo.
Services


text:
NOKUBONGWA PHENYANE
YIZE kumangaze abaningi ukuphuma kukaBabalwa Mneno ohlelweni iBig Brother Africa kodwa le ntokazi ithi ifunde okuningi kulolu hlelo.
UBabalwa obaziwa ngoBarbz kulolu hlelo ubebonakala eyintandokazi kwabaningi ikakhulukazi kuleli futhi abanye amathemba abo bebewabeke kuyena ukuthi uzogcina eliphakamisele phezulu ifulegi lakuleli.
Ephawula ngokuphuma kwakhe uBarbz ukubeke kwacaca ukuthi yize ebengakazimiseli ukuphuma kulolu hlelo kodwa kukhona okusha abantu abazokubona kuye okumenze wakhula kakhulu futhi wafunda nakwabanye akade enabo. Yize kunjalo ukubeke kwacaca ukuthi kade esezikhumbulela abangani bakhe.
Le ntokazi ithi inhloso yayo yokungena endlini kaBig Brother kwakuwukubuyisa isithunzi sayo abaningi abesebesikhohliwe.
“Abantu bangazi ngingumuntu ongahlali phansi ojwayele ukubonakala ehambela imicimbi yosaziwayo. Kodwa bengifuna ukukhombisa ukuthi nami ngiyakwazi ukuphila njengomuntu hhayi lo ojwayele ukubonakala ezindaweni zobumnandi,” kusho uBarbz.
Yize le ntokazi ithi imangele ngokuthi umuntu ebimthatha njengomngani wayo endlini akade behlala kuyo e-Upville uGoldie waseNigeria uyena omdayisile njengoba ekhethe ukuthi avotele uPrezzo azifela ngaye.
“Kuningi engikufundile kule ndlu kodwa umuntu obethanda ukunginika inkinga kusuka ngosuku lokuqala singene kule ndlu nguye uPrezzo njengoba njalo bekukhona okubi ngami akubonayo.
Into engingayisho nje ukuthi uPrezzo ubengithanda kodwa kunzima ukungibonisa ngoba ubebona ukuthi isikhathi sakhe bengingenaso,” kusho yena.
Uthe yikho lokhu mhlawumbe okugcine kwenza ukuthi amphilise kanzima.
Uthe ezintweni abesabheke ukuzenza kule ndlu kaBig Brother ukuqhuba ubudlelwane bakhe noKeitha waseGhana njengoba ezifela ngezinsizwa zakuleliya lizwe.
UGoldie ukubeke kwacaca kubantu akade esesele nabo endlini ukuthi kube isinqumo esinzima ukuthi akhethe phakathi kukaBarbz noPrezzo.
Uthe kube khona la naye ake adideka khona ukuthi ubani okumele amkhiphe phakathi kwalaba bobabili njengoba kade ebakhonzile bonke nokumenze wakhetha uPrezzo.
Njengamanje kulolu hlelo bangu-14 abantu abasele, iNingizimu Afrika ithemba layo lonke selisensizweni yaseKapa uKeagan.
Services


text:
BONISWA MOHALE
KUSUKE isidididi ngesikhathi intsha ifuna izikhala zomsebenzi emkhosini wezokuVikela enkanjini yamasosha eThekwini.
Izolo abantu bebemi ulayini omude kodwa ngesikhathi sekufanele ophambili angene amasosha abevimbe esangweni avele, abize noma ngubani okulayini ngezibongo kwase kuba nezixakaxaka.
Umfundi ophambili ubegcina esebhadle esangweni kubizwa abangemuva kwase kuphakama imimoya kwabebezohlola ukuthi bawutholile yini umsebenzi.
Intsha okukhulunywe nayo lapha iningi layo ikhale ngokuthi lagcwalisa amafomu okucela umsebenzi kodwa namanje amagama abengekho ohlwini lalabo abagcwalise amafomu okuzohlungwa kubo. Baphinde bakhala ngokuthi bashayelwe ucingo ukuze bafike kodwa uma sebekhona kwangabe kusabizwa ngamagama bese kukhonjwa abantu ngomunwe.
Omunye wabebelapha, ocele ukungadalulwa, uthe: “Mina selokhu ngafika ngoMsombuluko kodwa namanje angikaze ngibizwe. Okungixakayo wukuthi uma sihlolwa siyaphumelela kodwa singaqashwa. Angazi ukuthi kuhlungwa kanjani eThekwini.”
Uthe wawagcwalisa amafomu okucela isikhala somsebenzi kodwa-ke akazi ukuthi kutonyulwa abanjani.
Abanye baye bakhala ngokuthi KwaZulu-Natal kunomkhonyovu ngoba ngisho izingane ezigqoke umfaniswano wesikole ziyakwazi ukungena zingabuzwa nokuthi zifunda kuphi bese kuthi bona asebeqedile isikole bazitshwe.
UBrigadier-General Xolani Mabanga obhekelele ezokuxhumama emkhosini wezokuVikela, uthe bakhiphe amafomu okucela izikhala zomsebenzi wamasosha, okuwumkhakha walawo ahamba ngamabhanoyi, awasemanzini nodokotela bomkhosi.
Uthe abantu bayawagcwalisa bese bebizwa bezohlolwa ukuthi bakulungele yini ukusebenza emkhosini wezokuVikela.
“Uma umuntu ephumelela kukho konke esimhlola kona ube esengena ngaphansi komkhosi wezokuVikela. Abantu abavele bazifikele, uma sithi sithatha abantu siye sikhiphe amafomu kuqala. Udaba lwaseThekwini anginalwazi ngalo kodwa-ke sengizolulandela ngoba senilubeke ezithebeni zethu,” kusho uBrigadier General Mabanga.
Services


text:
SIZWE BLOSE
USHAYA phansi ngonyawo umphathi woKhozi FM uthi ngeke bambuyisele emoyeni uPastor Sthembiso Zondo obedume ngezinkulumo ezakhayo kuKhozi FM, ohlelweni lukaLinda Sibiya, iVuka Mzansi.
UBonga Mpanza ophethe lesi siteshi uthe asisekho isidingo sokukhuluma ngalolu daba ngoba seluze lwaphelelwa nawumsoco.
“Abantu abakuvume ukuthi uKhozi FM ngeke lusenza lutho ngalolu daba, sesiludlulisile kuzosiza ukuthi nalabo balaleli abasalugcinile baludlulise,” kusho uMpanza.
Uthe kuyacaca ukuthi kunabantu abazifunela iphimbo likaZondo nje, ngoba laba abakhona (abagqugquzela abantu emoyeni) nabo benza umsebenzi oncomekayo.
“Iqiniso ukuthi wonke umuntu unekhono elehlukile kunomunye, uma bengase bangabaqhathanisi labo abakhona noZondo, yonke into ingahamba kahle,” kusho uMpanza.
Mayelana nezikhalo zokuthi lolu daba alusingathwanga ngendlela, uMpanza uthe izinqumo abazithathayo benza isiqiniseko sokuthi babeka abalaleli kuqala nokuthi izinqumo zizohambisana nabo.
Uthe abantu abake banike ithuba laba bagqugquzeli abakhona bakhohlwe yindaba kaZondo ngoba seyifana nento engekho.
“Abantu abazi ukuthi akuphelile ngomsakazo njengoba kuhambe uZondo, usazoqhubeka nje njengokujwayelekile. Kuzokukhumbuleka ukuthi emsakazweni kwakunoKansas City, Bhodloza Nzimande, Mandla Malakoane nabanye bahamba kodwa umsakazo usaqhubeka nanamhlanje, nathi njengabaphathi sizofika isikhathi sokuthi sihambe, umsakazo usazolokhu uqhubekile,” kusho uMpanza.
Ube esenza isibonelo ngomgadli eqenjini lebhola athe uma ehamba kutholakala omunye futhi akulokhu kukhalwa ngalo osehambile, kuba nesifiso sokuthi lo ofikile naye enze umsebenzi oncomekayo, wathi impilo ihamba kanjalo uthanda ungathandi.
Ube eseshiso okokukaChilli M ongumsakazi walo uKhozi FM wathi: “Ayiyekwe ilale le ndaba.”
UBonga ugcine ngokubongela uSbu Buthelezi owenza uhlelo olubizwa ngeNdumiso oluhlabene ngendondo eLondon.
“Abalaleli bethu baphinde baveza ukuthi bayazifela ngalo msakazo njengoba bevotele lolu hlelo njengalolo oluthandwa kakhulu emhlabeni jikelele. Njengamanje lunabalaleli abangu-2.4 million,” kusho uBonga ngenkulu intokozo.
Services


text:
'Angeke bubekezelelwe ubuxhanguxhwangu'
2013-01-08 11:05
Bloemfontein - Imibhikisho eyenziwa yiziboshwa emajele ngeke ibekezelelwe, kusho uNgqongqoshe wezokuHlunyeleliswa kweziMilo uSibusiso Ndebele ngoLwesibili.
"Nakuba uMnyango wezokuHlunyeleliswa kwezimilo uzibophezele ekuphathweni kweziboshwa ngendlela, izenzo zeziboshwa zokubhikisha emajele azamukelekile ngakho kuzobhekwana nazo ngendlela efanele,” kusho yena.
NgoMsombuluko, iziboshwa zaseGroenpunt Correctional Centre eDeneysville, eFree State, zidube ukudla zacekela phansi isikhungo, zashisa izitokisi namahhovisi.
Ngesikhathi kubhikishwa, iziboshwa zihlasele zalimaza ojele cishe abathathu.
Iziboshwa bezikhala ngesimo sokudla ezikutholayo kanye nabanye abasebenzi basejele, zithi zifuna futhi kuxoshwe omunye oyinhloko.
Khonamanjalo ibamaba likakhomishana kuzwelonke uNontsikilelo Jolingana uthe isimo eGroenpunt singaphansi kwesandla.
"Amaphoyisa ayaphenya," usho kanje.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuvalwe amakilabhu eBrazil
2013-02-05 07:22
Rio de Janeiro - Umlilo owaqubuka endaweni yokuzijuxuza kwashona abantu abangu-237 usugubezele umcimbi iCarnival ngefu elimnyanga, ngenxa yokuvalwa kwamakilabhu angahambisani nemithetho yezokuphepha eBrazil.
Izindawo eziningi zalabo abahamba imicimbi yasebusuku zivaliwe kulandela ukuthi iziphathimandla zaseBrazil ziphume inqina ukuqinisekisa ukuthi kuyahlangatshezwana nemithetho yezokuphepha.
Lokhu kulandela isigameko sangesonto eledlule esenzeke eSanta Maria.
Amaphoyisa ayamanisa lesi sibhicongo nokusetshenzizwa kwamakhilikithi ayesetshenziswa yiqembu lezomculo ngaphakathi kule kilabhu.
- Landela
IzindabaNews24 kuTwitter
- AFP